text:
parterne i at oprette eller opretholde statsejede eller statskontrollerede virksomheder eller at udpege eller opretholde monopoler eller i at give virksomheder særlige eller eksklusive rettigheder eller privilegier.
 2. Falder en virksomhed inden for anvendelsesområdet for dette kapitel, må parterne ikke kræve eller tilskynde til, at den handler på en måde, der er uforenelig med denne aftale.
 Artikel 166
 Ikke-forskelsbehandling
 Medmindre andet er fastsat i artikel 142 eller på en parts GATS-liste over særlige forpligtelser eller i en parts forbehold med hensyn til national behandling i bilag I, skal hver af parterne på sit territorium sikre, at enhver virksomhed, der opfylder betingelserne i artikel 163, litra c) og d), i forbindelse med køb eller salg af en vare eller en tjenesteydelse giver en ikke-diskriminerende behandling af en vare fra den anden part, og/eller af en tjenesteydelse eller en leverandør af tjenesteydelser fra den anden part.
 Artikel 167
 Kommercielle betragtninger
 Undtagen for at opfylde det formål, f.eks. forsyningspligtsydelser, af hensyn til hvilket særlige eller eksklusive rettigheder eller privilegier er blevet meddelt, eller for, at en statsejet eller statskontrolleret virksomhed kan opfylde sine offentlige opgaver, og forudsat at virksomhedens adfærd i forbindelse med at opfylde dette formål eller udføre disse opgaver er i overensstemmelse med bestemmelserne i artikel 166 og dette afsnits kapitel 11 (Konkurrence), skal hver af parterne sikre, at enhver virksomhed, der er omhandlet i artikel 163, litra a)-d), handler i overensstemmelse med kommercielle betragtninger på det relevante område i forbindelse med køb og salg af varer, herunder med hensyn til pris, kvalitet, disponibilitet, omsættelighed, transport og andre vilkår for køb eller salg, samt i forbindelse med indkøb eller levering af tjenesteydelser, herunder når disse varer eller tjenesteydelser leveres til eller af en investering foretaget af en investor fra den anden part.
 Artikel 168
 Prisfastsættelse
 Anvendelsen af forskellige priser på forskellige markeder eller inden for det samme marked, hvor sådanne forskelle er baseret på almindelige kommercielle betragtninger som udbud og efterspørgsel, ikke i sig selv er uforenelig med artikel 166 og 167.
 Artikel 169
 Corporate governance
 1. Parterne skal sikre, at de virksomheder, der er omhandlet i artikel 163, litra a)-d), overholder høje standarder for gennemsigtighed og corporate governance i overensstemmelse med OECD's retningslinjer fra 2005 om corporate governance i statsejede virksomheder. Videreudvikling af politikken om corporate governance i virksomheder, der er omhandlet i artikel 163, litra a)-d), bør foretages i overensstemmelse med disse retningslinjer.
 2. Hver af parterne skal sikre, at ethvert regulerende organ, der har ansvaret for regulering af virksomheder, der er omhandlet i artikel 163, litra a)-d), er juridisk adskilt fra og funktionelt uafhængigt af og ikke er ansvarligt over for nogen af de virksomheder, der er omhandlet i artikel 163, litra a)-d).
 3. Hver af parterne skal sikre håndhævelsen af love og regler på en sammenhængende og ikke-diskriminerende måde på alle forvaltningsniveauer, både centralt og lokalt, og herunder om virksomheder, der er omhandlet i artikel 163, litra a)-d). Undtagelser skal være begrænsede og gennemsigtige.
 Artikel 170
 Udveksling af oplysninger
 1. En part, som har grund til at


text:
tro, at dens interesser i henhold til denne aftale påvirkes negativt af driften af en eller flere af de virksomheder, der er omhandlet i artikel 163, litra a)-d), hos den anden part, kan anmode denne anden part om at udlevere oplysninger om driften af dens virksomhed i forbindelse med gennemførelsen af bestemmelserne i denne aftale. Sådanne oplysninger kan omfatte organisatoriske oplysninger, virksomhedsoplysninger og finansielle oplysninger.
 2. Hver af parterne skal efter anmodning fra den anden part stille oplysninger til rådighed om specifikke virksomheder som omhandlet i artikel 163, litra a)-d), der ikke betragtes som små og mellemstore virksomheder som defineret i den anmodede parts lovgivning. Anmodninger om sådanne oplysninger skal angive den virksomhed, de produkter eller tjenesteydelser og de markeder, der er berørt, og indeholde oplysninger, hvoraf det fremgår, at virksomhedens praksis hindrer handelen eller investeringerne mellem parterne.
 3. Hver af parterne skal efter anmodning fra den anden part stille oplysninger til rådighed vedrørende fritagelser, ikke-forenelige foranstaltninger, immuniteter og eventuelle andre foranstaltninger, herunder gunstigere behandling, der gælder på den anmodede parts territorium for enhver virksomhed som omhandlet i artikel 163, litra a)-d).
 4. Stk. 1-3 forpligter ikke nogen part til at videregive fortrolige oplysninger, hvis dette ville vanskeliggøre håndhævelsen af love eller på anden måde være i strid med almene interesser eller ville krænke bestemte virksomheders lovlige forretningsinteresser.
 KAPITEL 13
 Gennemsigtighed
 Artikel 171
 1. Hver af parterne skal straks reagere på alle anmodninger fra den anden part om specifikke oplysninger om alle alment gældende foranstaltninger eller internationale aftaler, som vedrører eller påvirker dette afsnit. Hver af parterne skal oprette et eller flere informationskontorer, der efter anmodning kan give interesserede personer fra den anden part specifikke oplysninger om alle disse forhold (25). Parterne underretter hinanden om informationskontorerne senest tre måneder efter anvendelsesdatoen for dette afsnit. Informationskontorerne behøver ikke at være depositarer for love og administrative bestemmelser.
 2. Alle love, regulativer, dekreter, bekendtgørelser og alment gældende administrative afgørelser hos parterne, der vedrører eller påvirker ethvert spørgsmål omfattet af dette afsnit, skal straks offentliggøres på en måde, som opfylder de gældende krav i WTO-aftalen, herunder artikel X i GATT 1994, artikel III i GATS og artikel 63 i TRIPS-aftalen. Parterne skal regelmæssigt ajourføre offentliggjort ressourcer, herunder websteder, der indeholder sådanne foranstaltninger, og gøre dem tilgængelige for interesserede personer. Sådanne foranstaltninger skal være til rådighed, mens de er i kraft og i en rimelig periode, efter at de ikke længere er i kraft.
 3. Parterne skal før vedtagelsen offentliggøre alle love, regulativer, dekreter, bekendtgørelser og alment gældende administrative afgørelser, der vedrører eller påvirker ethvert spørgsmål, der er omfattet af dette afsnit. Parterne skal indrømme en rimelig frist, normalt ikke mindre end 30 kalenderdage, til at give interesserede personer mulighed for at fremsætte bemærkninger til de ansvarlige myndigheder, inden den pågældende foranstaltning færdigbehandles eller fremsættes til de myndigheder, der er ansvarlige for dens vedtagelse. Alle bemærkninger, der modtages i løbet af den periode, der er afsat til indgivelse af bemærkninger, vil blive taget i betragtning.
 4. Ingen love, regulativer, dekreter, bekendtgørelser eller alment gældende administrative

type: contracts

jurisdiction: EU


text:
afgørelser hos parterne, der vedrører eller påvirker ethvert spørgsmål omfattet af dette afsnit, træder i kraft inden offentliggørelsen.
 5. Intet i denne aftale forpligter en part til at udlevere fortrolige oplysninger, hvis offentliggørelse ville være til hinder for retshåndhævelsen eller på anden måde stride mod offentlige interesser, eller som ville skade bestemte offentlige eller private virksomheders legitime forretningsinteresser.
 6. Artikel 55 finder anvendelse på dette kapitel.
 KAPITEL 14
 Tvistbilæggelse
 Afdeling 1
 Formål og anvendelsesområde
 Artikel 172
 Formål
 Målet med dette kapitel er at etablere en effektiv og velfungerende mekanisme til forhindring og bilæggelse af tvister mellem parterne vedrørende fortolkningen og anvendelsen af denne aftale med henblik på om muligt at nå frem til en gensidigt acceptabel løsning.
 Artikel 173
 Anvendelsesområde
 Dette kapitel finder anvendelse på enhver tvist vedrørende fortolkningen og anvendelsen af bestemmelserne i dette afsnit, medmindre andet er angivet.
 Afdeling 2
 Konsultationer og mægling
 Artikel 174
 Konsultationer
 1. Parterne bestræber sig på at løse enhver tvist som omhandlet i artikel 173 ved at indlede konsultationer i god tro med det formål at nå til enighed om en gensidigt acceptabel løsning.
 2. En part fremsætter ønske om konsultationer ved at fremsende en skriftlig anmodning til den anden part med kopi til Samarbejdsudvalget, hvori anføres, hvilken foranstaltning sagen drejer sig om, og de i artikel 173 omhandlede bestemmelser, som efter partens opfattelse finder anvendelse.
 3. Den part, der modtager anmodningen, svarer på anmodningen om konsultationer senest ti dage efter datoen for modtagelse heraf, medmindre andet er fastsat i aftalen eller aftalt mellem parterne.
 4. Konsultationer afholdes senest 30 dage efter datoen for modtagelse af anmodningen og finder sted på den anmodede parts territorium, medmindre parterne aftaler andet. Konsultationerne anses for at være afsluttet senest 30 dage efter modtagelse af anmodningen, medmindre parterne enes om at fortsætte dem. Konsultationerne, og især de oplysninger, der kommer frem, og de holdninger, parterne indtager under konsultationerne, er fortrolige og berører ikke parternes rettigheder i et eventuelt videre sagsforløb.
 5. Konsultationer om hastesager anses for at være afsluttet senest 15 dage efter den anmodede parts modtagelse af anmodningen, medmindre parterne enes om at fortsætte dem.
 6. Svarer den part, som modtager anmodningen, ikke på anmodningen om konsultationer senest ti dage efter modtagelsen, eller gennemføres konsultationerne ikke inden for de i henholdsvis stk. 3 og 4 i denne artikel omhandlede frister, eller enes parterne om ikke at gennemføre konsultationer, eller afsluttes konsultationerne, uden at man er nået frem til en gensidigt acceptabel løsning, kan den part, som har anmodet om konsultationer, gøre brug af artikel 176.
 7. Under konsultationerne afgiver hver af parterne tilstrækkelige faktuelle oplysninger til at muliggøre en fuldstændig undersøgelse af, hvorledes den anfægtede foranstaltning kunne påvirke anvendelsen af denne aftale.
 8. Konsultationerne anses for at være afsluttet senest fem arbejdsdage efter datoen for modtagelsen af anmodningen om konsultationer, medmindre parterne aftaler andet, når de vedrører nødsituationer som defineret i artikel 138, litra h).
 Artikel 175
 Mægling
 Hver af parterne kan anmode den anden part om at deltage i en mæglingsprocedure vedrørende alle foranstaltninger, som


text:
har negative virkninger for handelen eller investeringerne mellem parterne i henhold til bilag VII.
 Afdeling 3
 Tvistbilæggelsesprocedurer
 Underafdeling 1
 Voldgiftsprocedure
 Artikel 176
 Indledning af voldgiftsproceduren
 1. Er det ikke lykkedes parterne at løse tvisten gennem konsultationer, jf. artikel 174, kan den part, som har anmodet om konsultationer, anmode om, at der nedsættes et voldgiftspanel i overensstemmelse med denne artikel.
 2. Anmodningen om nedsættelse af et voldgiftspanel fremsættes i en skriftlig anmodning til den anden part og til Samarbejdsudvalget. Den klagende part skal i sin anmodning specificere den pågældende foranstaltning og redegøre for, hvordan denne foranstaltning udgør en overtrædelse af bestemmelserne i artikel 173 på en måde, der er tilstrækkelig til klart at udgøre retsgrundlaget for klagen.
 Artikel 177
 Nedsættelse af et voldgiftspanel
 1. Voldgiftspanelet skal bestå af tre voldgiftsmænd.
 2. Senest ti dage efter datoen for indgivelse af den skriftlige anmodning om nedsættelse af et voldgiftspanel til den indklagede part skal parterne konsultere hinanden for at nå frem til en aftale om voldgiftspanelets sammensætning.
 3. Kan parterne ikke nå til enighed om voldgiftspanelets sammensætning inden for den frist, der er fastsat i denne artikels stk. 2, kan hver af parterne udpege en voldgiftsmand fra denne parts delliste, som den fremgår af den liste, der er oprettet i henhold til artikel 196, senest fem dage efter udløbet af den frist, der er fastsat i stk. 2. Udpeger en af parterne ikke en voldgiftsmand, udvælges voldgiftsmanden efter anmodning fra den anden part ved lodtrækning foretaget af Samarbejdsudvalgets formand eller dennes stedfortræder blandt personerne på denne parts delliste, som den fremgår af den liste, der er oprettet i henhold til artikel 196.
 4. Medmindre parterne når til enighed om voldgiftspanelets formand inden for den i denne artikels stk. 2 fastsatte frist, udvælger Samarbejdsudvalgets formand eller dennes stedfortræder efter anmodning fra en af parterne ved lodtrækning voldgiftspanelets formand blandt personerne på dellisten over formænd, som den fremgår af den liste, der er oprettet i henhold til artikel 196.
 5. Samarbejdsudvalgets formand eller dennes stedfortræder skal udvælge voldgiftsmændene senest fem dage efter at have modtaget en anmodning fra en af parterne, jf. stk. 3 eller 4.
 6. Datoen for nedsættelse af voldgiftspanelet er den dato, på hvilken den sidste af de tre udvalgte voldgiftsmænd har accepteret udnævnelsen i henhold til forretningsordenen i bilag V.
 7. Er en af de i artikel 196 omhandlede lister ikke udarbejdet eller omfatter en af disse lister ikke et tilstrækkeligt antal navne på det tidspunkt, hvor der fremsættes en anmodning efter stk. 3 eller 4, udvælges voldgiftsmændene ved lodtrækning blandt de personer, som den ene eller begge parter formelt har foreslået.
 8. Medmindre parterne aftaler andet i forbindelse med en tvist vedrørende nødsituationer som defineret i artikel 138, litra h), finder andet punktum i stk. 3 og stk. 4 i denne artikel anvendelse, og stk. 2 i denne artikel anvendes ikke, og fristen i stk. 5 i denne artikel skal fastsættes til to dage.
 Artikel 178
 Foreløbig kendelse om hastende tilfælde
 Anmoder en part herom, afsiger voldgiftspanelet senest 10 dage


text:
efter sin nedsættelse en foreløbig kendelse om, hvorvidt det betragter sagen som en hastesag.
 Artikel 179
 Forlig i forbindelse med hastende energitvister
 1. I forbindelse med en tvist vedrørende nødsituationer som defineret i artikel 138, litra h), kan hver af parterne anmode voldgiftspanelets formand om at fungere som forligsmand vedrørende alle spørgsmål i forbindelse med tvisten ved at fremsætte en anmodning til voldgiftspanelet.
 2. Forligsmanden tilstræber en mindelig bilæggelse af tvisten eller enighed om en procedure med henblik på en løsning. Lykkes det ikke forligsmanden at skabe enighed, senest 15 dage efter at vedkommende er blevet udpeget, skal vedkommende anbefale en løsning på tvisten eller en procedure med henblik på en løsning og fastlægge de vilkår og betingelser, der skal iagttages fra og med en af vedkommende fastsat dato, indtil tvisten er bilagt.
 3. Parterne og de enheder, som de kontrollerer eller har jurisdiktion over, skal overholde de efter stk. 2 fremsatte anbefalinger på de vilkår og betingelser, der er fastlagt, i tre måneder efter forligsmandens afgørelse eller indtil bilæggelsen af tvisten, hvis denne indtræffer først.
 4. Forligsmanden skal overholde adfærdskodeksen for medlemmer af voldgiftspaneler og mæglere (»adfærdskodeks«) som fastsat i bilag VI.
 Artikel 180
 Voldgiftspanelets rapporter
 1. Voldgiftspanelet skal indgive en interimsrapport til parterne, hvori der redegøres for de faktiske omstændigheder, anvendeligheden af relevante bestemmelser og grundlaget for voldgiftspanelets konklusioner og henstillinger.
 2. Hver af parterne kan skriftligt anmode voldgiftspanelet om at genbehandle bestemte punkter i interimsrapporten senest 14 dage efter modtagelse heraf.
 3. Efter at have undersøgt eventuelle skriftlige bemærkninger fra parterne vedrørende interimsrapporten kan voldgiftspanelet ændre sin rapport og foretage yderligere undersøgelser, hvis det finder det hensigtsmæssigt.
 4. Voldgiftspanelets endelige rapport skal indeholde de faktiske omstændigheder, anvendeligheden af de i artikel 173 omhandlede relevante bestemmelser og begrundelsen for de anførte resultater og konklusioner. Den endelige rapport skal indeholde en fyldestgørende diskussion af de anbringender, der er fremført på stadiet for interimsgenbehandlingen, samt klare svar på parternes spørgsmål og bemærkninger.
 Artikel 181
 Voldgiftspanelets interimsrapport
 1. Voldgiftspanelet skal forelægge en interimsrapport for parterne senest 90 dage efter datoen for nedsættelsen af voldgiftspanelet. Finder voldgiftspanelet, at denne frist ikke kan overholdes, skal voldgiftspanelets formand meddele parterne og Samarbejdsudvalget dette skriftligt med angivelse af årsagerne til forsinkelsen og datoen for, hvornår voldgiftspanelet agter at forelægge sin interimsrapport. Interimsrapporten må under ingen omstændigheder forelægges senere end 120 dage efter nedsættelsen af voldgiftspanelet.
 2. I hastesager skal voldgiftspanelet bestræbe sig bedst muligt på at forelægge interimsrapporten efter senest 45 dage og under alle omstændigheder senest 60 dage efter datoen for nedsættelsen af voldgiftspanelet. Hver af parterne kan skriftligt anmode voldgiftspanelet om at genbehandle bestemte punkter i interimsrapporten i henhold til artikel 180, stk. 2, senest syv dage efter forelæggelsen heraf.
 3. I forbindelse med en tvist mellem parterne vedrørende nødsituationer som defineret i artikel 138, litra h), skal interimsrapporten være forelagt senest 20 dage efter datoen for nedsættelse af voldgiftspanelet, og enhver anmodning i henhold til artikel 180, stk. 2, skal afgives senest fem dage efter forelæggelsen af interimsrapporten. Voldgiftspanelet kan også beslutte,


text:
at der ikke skal forelægges en interimsrapport.
 Artikel 182
 Voldgiftspanelets endelige rapport
 1. Voldgiftspanelet skal forelægge parterne og Samarbejdsudvalget sin endelige rapport senest 120 dage efter nedsættelsen af voldgiftspanelet. Finder voldgiftspanelet, at denne frist ikke kan overholdes, skal panelets formand meddele parterne og Samarbejdsudvalget dette skriftligt med angivelse af årsagerne til forsinkelsen og datoen for, hvornår panelet agter at forelægge sin endelige rapport. Den endelige rapport må under ingen omstændigheder forelægges senere end 150 dage efter nedsættelsen af voldgiftspanelet.
 2. I hastesager skal voldgiftspanelet bestræbe sig bedst muligt på at forelægge sin rapport senest 60 dage efter datoen for nedsættelsen af voldgiftspanelet. Den endelige rapport må under ingen omstændigheder forelægges senere end 75 dage efter nedsættelsen af voldgiftspanelet.
 3. I forbindelse med en tvist vedrørende nødsituationer som defineret i artikel 138, litra h), skal voldgiftspanelet forelægge sin endelige rapport senest 40 dage efter datoen for nedsættelsen af panelet.
 Underafdeling 2
 Efterlevelse
 Artikel 183
 Efterlevelse af voldgiftspanelets endelige rapport
 Den indklagede part træffer de foranstaltninger, som er nødvendige for hurtigt og i god tro at efterleve voldgiftspanelets endelige rapport.
 Artikel 184
 Rimelig frist til efterlevelse
 1. Er øjeblikkelig efterlevelse ikke mulig, bestræber parterne sig på at nå til enighed om en frist for efterlevelse af den endelige rapport. I et sådant tilfælde meddeler den indklagede part senest 30 dage efter modtagelse af voldgiftspanelets endelige rapport den klagende part og Samarbejdsudvalget den frist, som er nødvendig for efterlevelse (»rimelig frist«).
 2. Er der er uenighed mellem parterne om varigheden af den rimelige frist, kan den klagende part, senest 20 dage efter modtagelsen af den i denne artikels stk. 1 omhandlede meddelelse, indgive en skriftlig anmodning til voldgiftspanelet, som oprindeligt var nedsat i henhold til artikel 177 (»oprindelige voldgiftspanel«), om at fastsætte en rimelig frist. En sådan anmodning fremsendes samtidig til den anden part og til Samarbejdsudvalget. Voldgiftspanelet skal forelægge parterne og Samarbejdsudvalget sin rapport senest 20 dage efter modtagelse af anmodningen.
 3. Den indklagede part skal skriftligt give den klagende part meddelelse om sine fremskridt med at efterleve voldgiftspanelets endelige rapport. Denne meddelelse skal gives skriftligt og fremsendes mindst en måned inden udløbet af den rimelige frist.
 4. Den rimelige frist kan forlænges efter aftale mellem parterne.
 Artikel 185
 Prøvelse af foranstaltninger, der er truffet for at efterleve voldgiftspanelets endelige rapport
 1. Den indklagede part skal meddele den klagende part og Samarbejdsudvalget, hvilke foranstaltninger den har truffet for at efterleve voldgiftspanelets endelige rapport. Denne meddelelse skal gives inden udløbet af den rimelige frist.
 2. Er der er uenighed mellem parterne om realiteten af en foranstaltning, der meddeles i medfør af denne artikels stk. 1, eller en sådan foranstaltnings overensstemmelse med de i artikel 173 omhandlede bestemmelser, kan den klagende part skriftligt anmode det oprindelige voldgiftspanel om at afgøre spørgsmålet. En sådan anmodning skal specificere den foranstaltning, sagen handler om, og forklare, på hvilken måde denne foranstaltning ikke er i overensstemmelse med bestemmelserne i artikel 173, på en måde, der er tilstrækkelig til klart at udgøre retsgrundlaget for klagen. Voldgiftspanelet skal forelægge parterne


text:
og Samarbejdsudvalget sin rapport senest 45 dage efter modtagelse af anmodningen.
 Artikel 186
 Midlertidige afbødende foranstaltninger i tilfælde af manglende efterlevelse
 1. Meddeler den indklagede part ikke, hvilke foranstaltninger der er truffet for at efterleve voldgiftpanelets endelige rapport, inden udløbet af den rimelige frist, eller konstaterer voldgiftspanelet, at der ikke er truffet nogen foranstaltninger til efterlevelse, eller at de foranstaltninger, der er meddelt i henhold til artikel 185, stk. 1, ikke er forenelige med partens forpligtelser i henhold til de i artikel 173 omhandlede bestemmelser, skal den indklagede part på anmodning af den klagende part og efter konsultationer med denne fremsætte et tilbud om kompensation.
 2. Beslutter den klagende part sig for ikke at anmode om et tilbud om kompensation i henhold til denne artikels stk. 1, eller, i tilfælde af at en sådan anmodning fremsættes, hvis der ikke er opnået enighed om kompensation senest 30 dage efter udløbet af den rimelige frist eller forelæggelsen af voldgiftspanelets rapport i henhold til artikel 185, stk. 2, er den klagende part berettiget til efter meddelelse til den anden part og til Samarbejdsudvalget at træffe passende foranstaltninger på et niveau, der svarer til omfanget af den ophævelse eller forringelse af fordele (26), som den manglende efterlevelse har forårsaget. Sådanne foranstaltninger skal specificeres i meddelelsen. Den klagende part kan gennemføre foranstaltningerne på et hvilket som helst tidspunkt ti dage efter datoen for den indklagede parts modtagelse af meddelelsen, medmindre den indklagede part har anmodet om voldgift efter denne artikels stk. 3.
 3. Finder den indklagede part, at de passende foranstaltninger ikke er på et niveau, der svarer til omfanget af den annullering eller forringelse af fordele, som er forårsaget af den manglende overholdelse af denne parts forpligtelser i henhold til de i artikel 173 omhandlede bestemmelser, kan den indklagede part forelægge det oprindelige voldgiftspanel en skriftlig anmodning om at afgøre spørgsmålet. En sådan anmodning skal meddeles den klagende part og Samarbejdsudvalget inden udløbet af den i denne artikels stk. 2 omhandlede frist på ti dage. Det oprindelige voldgiftspanel skal forelægge parterne og Samarbejdsudvalget sin rapport om de foranstaltninger, der er meddelt af den klagende part, senest 30 dage efter indgivelse af anmodningen. Den klagende part må ikke gennemføre de meddelte foranstaltninger, før det oprindelige voldgiftspanel har forelagt sin rapport. En sådan foranstaltning, der gennemføres efter forelæggelse af rapporten, skal være i overensstemmelse med voldgiftspanelets rapport.
 4. Foranstaltningerne, der gennemføres af den klagende part, og kompensationen i medfør af denne artikel er midlertidige og anvendes ikke efter:
 a)
 at parterne er nået til enighed om en gensidigt acceptabel løsning i henhold til artikel 191,
 b)
 at parterne er nået til enighed om, at den foranstaltning, der er meddelt i henhold til artikel 185, stk. 1, indebærer, at den indklagede part overholder bestemmelserne i artikel 173, eller
 c)
 at foranstaltninger, som voldgiftspanelet, jf. artikel 185, stk. 2, har fundet uforenelige med de i artikel 173 omhandlede bestemmelser, er blevet ophævet eller ændret, således at de bringes i overensstemmelse med nævnte bestemmelser.
 Artikel 187
 Prøvelse af efterlevelsesforanstaltninger,


text:
der er truffet efter indførelsen af midlertidige foranstaltninger i tilfælde af manglende efterlevelse
 1. Den indklagede part meddeler den klagende part og Samarbejdsudvalget den foranstaltning, den har truffet for at efterleve voldgiftspanelets endelige rapport efter den klagende parts anvendelse af kompensation eller en passende foranstaltning i medfør af artikel 186, alt efter tilfældet. Undtagen i de i denne artikels stk. 2 omhandlede tilfælde skal den klagende part afslutte foranstaltningen senest 30 dage efter modtagelsen af meddelelsen. I tilfælde, hvor der er blevet anvendt kompensation, og med undtagelse af de i denne artikels stk. 2 omhandlede tilfælde, kan den indklagede part afslutte anvendelsen af en sådan kompensation senest 30 dage efter meddelelsen om, at den efterlever voldgiftspanelets endelige rapport.
 2. Kan parterne ikke nå til enighed om, hvorvidt den indklagede part har efterlevet voldgiftspanelets endelige rapport senest 30 dage efter modtagelsen af meddelelsen i henhold til denne artikels stk. 1, skal den klagende part skriftligt anmode det oprindelige voldgiftspanel om at afgøre spørgsmålet. En sådan anmodning fremsendes samtidig til den anden part og Samarbejdsudvalget. Voldgiftspanelets rapport forelægges parterne og Samarbejdsudvalget senest 45 dage efter forelæggelse af anmodningen. Konstaterer voldgiftspanelet, at den indklagede part har efterlevet voldgiftspanelets endelige rapport, skal den klagende part afslutte den passende foranstaltning, der er truffet i henhold til artikel 186, eller den indklagede part skal afslutte kompensationen, alt efter tilfældet. Konstaterer voldgiftspanelet, at den indklagede part ikke fuldt ud har efterlevet voldgiftspanelets endelige rapport, skal kompensationen eller den passende foranstaltning, de er truffet i henhold til artikel 186 tilpasses i lyset af voldgiftspanelets rapport.
 Artikel 188
 Afbødende foranstaltninger i forbindelse med hastende energitvister
 1. I forbindelse med en tvist mellem parterne vedrørende nødsituationer som defineret i artikel 138, litra h), finder denne artikel anvendelse.
 2. Uanset artikel 184, 185 og 186 kan den klagende part træffe passende foranstaltninger i et omfang svarende til den annullering eller forringelse af fordele, som forårsages af en part, der ikke efterlever voldgiftspanelets endelige rapport senest 15 dage efter forelæggelsen. Disse foranstaltninger kan få øjeblikkelig virkning. Sådanne foranstaltninger kan opretholdes, så længe den indklagede part ikke har efterlevet voldgiftspanelets endelige rapport.
 3. Anfægter den indklagede part realiteten af den manglende efterlevelse eller forholdsmæssigheden af den foranstaltning, der anvendes af den klagende part på grund af den manglede efterlevelse, kan den indlede en sag i henhold til artikel 186, stk. 3, og artikel 187, som skal undersøges hurtigst muligt. Den klagende part kan opretholde foranstaltningen under sagsforløbet, og først når voldgiftspanelet har truffet afgørelse i sagen, kan det kræves, at den klagende part ophæver eller tilpasser foranstaltningen.
 Underafdeling 3
 Fælles bestemmelser
 Artikel 189
 Udskiftning af voldgiftsmænd
 Hvis det oprindelige voldgiftspanel eller nogle af panelets medlemmer er ude af stand til at deltage i en voldgiftsprocedure i henhold til dette kapitel, trækker sig eller skal udskiftes, fordi de ikke opfylder kravene i adfærdskodeksen i bilag VI, finder proceduren i artikel 177 anvendelse. Fristen for voldgiftspanelets indgivelse af rapporten kan forlænges med den tid, der er nødvendig for, at der kan udpeges en ny voldgiftsmand,


text:
dog højst med 20 dage.
 Artikel 190
 Suspension og afslutning af voldgifts- og efterlevelsesprocedurer
 Efter skriftlig anmodning fra begge parter indstiller voldgiftspanelet til enhver tid sit arbejde i en periode på højst 12 på hinanden følgende måneder, der aftales parterne imellem. Voldgiftspanelet genoptager sit arbejde inden udgangen af denne periode efter skriftlig anmodning fra begge parter eller ved slutningen af denne periode efter skriftlig anmodning fra en af parterne. Den anmodende part skal underrette Samarbejdsudvalgets formand og den anden part herom. Anmoder ingen part om genoptagelse af voldgiftspanelets arbejde ved udløbet af den aftalte suspensionsperiode, indstilles proceduren. Suspension og indstilling af voldgiftspanelets arbejde berører ikke parternes rettigheder i forbindelse med andre procedurer i henhold til artikel 197.
 Artikel 191
 Gensidigt acceptabel løsning
 Det står parterne frit for til enhver tid at finde en gensidigt acceptabel løsning på tvister som er omfattet af dette kapitel. De skal i givet fald sammen give Samarbejdsudvalget og voldgiftspanelets formand meddelelse om en sådan løsning. Er den pågældende løsning underlagt et krav om godkendelse i henhold til de relevante indenlandske procedurer hos en af parterne, skal dette krav angives i meddelelsen, og tvistbilæggelsesproceduren skal suspenderes. Kræves der ikke godkendelse, eller er det blevet meddelt, at disse indenlandske procedurer er gennemført, afsluttes tvistbilæggelsesproceduren.
 Artikel 192
 Forretningsorden
 1. Tvistbilæggelsesprocedurerne i dette kapitel er omfattet af den forretningsorden, der er fastsat i bilag V, og den adfærdskodeks, der er fastsat i bilag VI.
 2. Voldgiftspanelets høringer er offentlige, medmindre andet er fastsat i forretningsordenen i bilag V.
 Artikel 193
 Information og teknisk rådgivning
 Voldgiftspanelet kan efter anmodning fra en part eller på eget initiativ fra enhver kilde, herunder parterne i tvisten, indhente de oplysninger, det finder nødvendige med henblik på voldgiftspanelproceduren. Voldgiftspanelet har også ret til at søge ekspertrådgivning efter behov. Voldgiftspanelet rådfører sig med parterne, inden det vælger de pågældende eksperter. Fysiske eller juridiske personer, som er etableret på en parts område, kan indgive amicus curiae-indlæg til voldgiftspanelet i overensstemmelse med forretningsordenen i bilag V. Alle oplysninger, der er indhentet i henhold til denne artikel, skal være tilgængelige for parterne, og de skal kunne fremsætte bemærkninger hertil.
 Artikel 194
 Fortolkningsregler
 Ethvert voldgiftspanel skal fortolke de i artikel 173 omhandlede bestemmelser efter sædvanereglerne for fortolkning af folkeretten, herunder dem, der er kodificeret i Wienerkonventionen om traktatretten fra 1969. Voldgiftspanelet skal også tage hensyn til relevante fortolkninger, foretaget af WTO-paneler og appelinstansen, som er nedsat af WTO's tvistbilæggelsesorgan (i det følgene betegnet »DSB«). Voldgiftspanelets rapporter kan ikke udvide eller begrænse parternes rettigheder og forpligtelser som fastsat i denne aftale.
 Artikel 195
 Voldgiftspanelets afgørelser og rapporter
 1. Voldgiftspanelets drøftelser er fortrolige. Voldgiftspanelet bestræber sig på at træffe afgørelse ved konsensus. Er det imidlertid ikke muligt at træffe afgørelse ved konsensus, afgøres sagen ved flertalsafstemning. Dissenser offentliggøres ikke.
 2. Voldgiftspanelet skal udarbejde sine rapporter uden parternes tilstedeværelse. Rapporterne skal indeholde de faktiske omstændigheder, anvendeligheden af de i artikel 173 omhandlede relevante bestemmelser og begrundelsen for de anførte resultater og konklusioner.
 3. Parterne skal acceptere voldgiftspanelets rapporter uforbeholdent. De skaber ikke rettigheder


text:
eller forpligtelser for fysiske eller juridiske personer.
 4. Parterne skal gøre voldgiftspanelets rapport offentlig tilgængelig, med forbehold for beskyttelsen af fortrolige oplysninger som fastsat i forretningsordenen i bilag V.
 Afdeling 4
 Almindelige bestemmelser
 Artikel 196
 Liste over voldgiftsmænd
 1. Samarbejdsudvalget skal på grundlag af parternes forslag senest seks måneder efter denne aftales ikrafttrædelse opstille en liste med mindst 15 personer, som er villige og i stand til at fungere som voldgiftsmænd. Listen skal bestå af tre dellister: en delliste for hver part og en delliste over personer, som ikke er statsborgere i nogen af parterne og kan fungere som formand for voldgiftspanelet. Hver delliste skal omfatte mindst fem personer. Samarbejdsudvalget skal sørge for, at listen altid er ajourført.
 2. Voldgiftsmænd skal have specialiseret viden og erfaringer inden for jura og international handel. De skal være uafhængige og handle efter deres egen overbevisning og må ikke modtage instruktioner fra nogen organisation eller regering eller være tilknyttet nogen af parternes regering, og de skal overholde adfærdskodeksen i bilag VI.
 3. Samarbejdsudvalget kan udarbejde supplerende lister med 15 personer med viden og erfaring inden for specifikke sektorer omfattet af denne aftale. Forudsat at parterne er indforstået hermed, anvendes sådanne supplerende lister med henblik på at sammensætte voldgiftspanelet i overensstemmelse med proceduren i artikel 177.
 Artikel 197
 Forholdet til WTO-forpligtelser
 1. Anvendelse af dette afsnits tvistbilæggelsesbestemmelser er ikke til hinder for, at en sag indbringes for WTO, herunder også tvistbilæggelsessager.
 2. En part kan dog ikke, for så vidt angår en bestemt foranstaltning, søge afhjælpning for misligholdelse af forpligtelser, der i alt væsentligt svarer til hinanden, i henhold til både denne aftale og WTO-overenskomsten i begge fora. Når en tvistbilæggelsesprocedure er indledt i et sådant tilfælde, må parten ikke indbringe et krav om afhjælpning for misligholdelse af forpligtelser, der i alt væsentligt svarer til hinanden, i henhold til den anden aftale for det andet forum, medmindre det først valgte forum af proceduremæssige eller retslige grunde ikke når frem til en afgørelse vedrørende kravet om afhjælpning i forbindelse med den pågældende forpligtelse.
 3. I forbindelse med denne artikel
 a)
 anses en tvistbilæggelsesprocedure i henhold til WTO-overenskomsten for at være indledt, når en part anmoder om, at der nedsættes et panel i henhold til artikel 6 i WTO-forståelsen vedrørende reglerne og procedurerne for tvistbilæggelse
 b)
 anses en tvistbilæggelsesprocedure i henhold til dette kapitel for at være indledt, når en part anmoder om, at der nedsættes et voldgiftspanel i henhold til artikel 176, stk. 1.
 4. Intet i denne aftale er til hinder for, at en part gennemfører en suspension af forpligtelser, der er godkendt af DSB. WTO-overenskomsten kan ikke påberåbes for at forhindre en part i at anvende midlertidige foranstaltninger for misligholdelse i henhold til dette kapitel.
 Artikel 198
 Frister
 1. Alle de i dette kapitel fastsatte frister, herunder voldgiftspanelernes frist til at forelægge deres rapporter, regnes i kalenderdage fra dagen efter den handling eller den kendsgerning, som de vedrører, medmindre andet specificeres.
 2. Alle de i dette kapitel omhandlede frister kan ændres efter gensidig aftale


text:
mellem parterne i tvisten. Voldgiftspanelet kan til enhver tid foreslå parterne at ændre en tidsfrist, der er omhandlet i dette kapitel, med angivelse af begrundelsen for et sådant forslag.
 AFSNIT IV
 SAMARBEJDE PÅ OMRÅDET ØKONOMISK OG BÆREDYGTIG UDVIKLING
 KAPITEL 1
 Økonomisk dialog
 Artikel 199
 Parterne efterlever principperne om fri markedsøkonomi, sikrer sunde makroøkonomiske politikker og udvikler og styrker en regelmæssig økonomisk dialog, der tager sigte på at udvide og uddybe gensidigt fordelagtige økonomiske forbindelser samt bæredygtig udvikling og økonomisk vækst.
 Artikel 200
 Parterne gennemgår regelmæssigt situationen med hensyn til bilateralt samarbejde og udveksler regelmæssigt oplysninger, ekspertise og bedste praksis vedrørende økonomiske politikker, økonomisk og finansiel udvikling og statistikker.
 KAPITEL 2
 Samarbejde om forvaltning af offentlige finanser, herunder offentlig revision og intern kontrol
 Artikel 201
 Parterne samarbejder på området forvaltning af offentlige finanser, herunder offentlig revision og intern kontrol, med henblik på videreudvikling af en forsvarlig forvaltning af offentlige finanser, der er forenelig med principperne om sparsommelighed, produktivitet og effektivitet samt gennemsigtighed og ansvarlighed.
 Samarbejdet skal omfatte:
 a)
 fremme af gennemførelsen af acceptable og alment anerkendte internationale standarder samt konvergens med Den Europæiske Unions gode praksis på dette område
 b)
 udveksling af oplysninger og erfaringer på dette område.
 KAPITEL 3
 Samarbejde på beskatningsområdet
 Artikel 202
 Parterne bestræber sig på at forbedre det internationale samarbejde på beskatningsområdet, særlig med henblik på at lette opkrævningen af lovlige skatteindtægter, og at udvikle foranstaltninger i overensstemmelse med internationale standarder til effektivt at gennemføre principperne om god regeringsførelse på beskatningsområdet, herunder gennemsigtighed og udveksling af oplysninger. Parterne styrker dialogen og udveksler erfaringer med henblik på at undgå skadelige skattemetoder.
 KAPITEL 4
 Samarbejde på statistikområdet
 Artikel 203
 Parterne fremmer harmoniseringen af statistiske metoder og praksis, herunder indsamling og udbredelse af statistikker. Det statistiske samarbejde skal have fokus på videnudveksling, fremme af god praksis og overholdelse af FN's grundlæggende principper for officiel statistik og adfærdskodeksen for europæiske statistikker.
 I det øjemed stiller Den Europæiske Union teknisk bistand til rådighed for Republikken Kasakhstan.
 KAPITEL 5
 Samarbejde på energiområdet
 Artikel 204
 Parterne fortsætter og intensiverer deres nuværende samarbejde om energispørgsmål med det formål at styrke sikkerheden, effektiviteten, bæredygtigheden og konkurrenceevnen på energiområdet. Samarbejdet baseres på et omfattende partnerskab og styres af principperne om fælles interesse, gensidighed, gennemsigtighed og forudsigelighed i overensstemmelse med de markedsøkonomiske principper og eksisterende relaterede multilaterale og bilaterale aftaler.
 Artikel 205
 Samarbejdet omfatter bl.a. følgende områder:
 a)
 iværksættelse af energistrategier og -politikker, udarbejdelse af energiprognoser og -scenarier, herunder de globale markedsvilkår for energiprodukter, samt forbedring af systemet for statistisk registrering i energisektoren
 b)
 indførelse af attraktive og stabile investeringsforhold og tilskyndelse til gensidige investeringer på energiområdet på et ikke-diskriminerende og gennemsigtigt grundlag
 c)
 effektivt samarbejde med Den Europæiske Investeringsbank, Den Europæiske Bank for Genopbygning og Udvikling og andre internationale finansielle institutioner og instrumenter for at understøtte energisamarbejdet mellem parterne
 d)
 styrkelse af videnskabeligt og teknisk samarbejde og udveksling af oplysninger om udviklingen af energiteknologier med særlig vægt på energieffektive og miljøvenlige teknologier i overensstemmelse med afsnit VI, kapitel 3 (Samarbejde om forskning og innovation)
 e)
 ledelsesmæssig og


text:
teknisk uddannelse i energisektoren gennem bl.a. lettere udveksling af studerende på specialiserede uddannelser ved institutter for videregående uddannelse i Den Europæiske Union og Republikken Kasakhstan såvel som udvikling af fælles uddannelsesprogrammer i overensstemmelse med god praksis
 f)
 udvidelse af samarbejdet i multilaterale fora, initiativer og institutioner for energi
 g)
 samarbejde om udveksling af viden og erfaring såvel som teknologioverførsel inden for innovation, herunder på områderne forvaltnings og energiteknologier.
 Artikel 206
 Kulbrinteenergi
 Samarbejdet inden for kulbrinteenergi omfatter følgende områder:
 a)
 modernisering og styrkelse af eksisterende og udvikling af fremtidige energiinfrastrukturer af fælles interesse i overensstemmelse med markedsprincipperne, herunder dem med sigte på diversificering af energikilder, leverandører, transportruter og befordringsmetoder, såvel som etablering af ny produktionskapacitet samt integriteten, effektiviteten og sikkerheden af energiinfrastrukturerne, herunder electricitetsinfrastrukturerne
 b)
 udvikling af konkurrencedygtige, gennemsigtige og ikke-diskriminerende energimarkeder, der er i overensstemmelse med bedste praksis, gennem reguleringsmæssige reformer
 c)
 forbedring og styrkelse af den langsigtede stabilitet og sikkerhed i forbindelse med energihandelen, herunder sikring af forudsigeligheden og stabiliteten af energiefterspørgslen, på et ikke-diskriminerende grundlag, mens miljømæssige påvirkninger og risici minimeres
 d)
 fremme af et højt niveau for miljøbeskyttelse og bæredygtig udvikling i energisektoren, herunder udvinding, produktion, distribution og forbrug
 e)
 styrkelse af sikkerheden ved offshore kulbrinteudvinding og -produktion gennem udveksling af erfaringer om forebyggelse af ulykker, politikker vedrørende analyse, beredskab og afhjælpning efter ulykker såvel som bedste praksis vedrørende ansvar og retspraksis i tilfælde af en katastrofe.
 Artikel 207
 Vedvarende energikilder
 Der samarbejdes om:
 a)
 udvikling af vedvarende energikilder på en økonomisk og miljømæssig forsvarlig måde, herunder samarbejde om reguleringsmæssige spørgsmål, certificering og standardisering, samt om teknologisk udvikling
 b)
 lettere udveksling mellem Republikken Kasakhstan og europæiske institutioner, laboratorier og enheder i den private sektor, herunder gennem fælles programmer med det formål at gennemføre bedste praksis hen imod fremtidens energi og en grøn økonomi
 c)
 regelmæssig gennemførelse af fælles seminarer, konferencer og uddannelsesprogrammer og udveksling af oplysninger og åbne statistiske data samt oplysninger om udviklingen af vedvarende energikilder.
 Artikel 208
 Energieffektivitet og energibesparelser
 Samarbejde om fremme af energieffektivitet og energibesparelser, herunder i kulsektoren, gasafbrænding (og anvendelsen af associeret gas), bygninger, apparater og transport, foregår bl.a. gennem:
 a)
 udveksling af oplysninger om energieffektivitetspolitikker og retlige og reguleringsmæssige rammer og handlingsplaner
 b)
 fremme af udveksling af erfaringer og knowhow inden for energieffektivitet og energibesparelse
 c)
 iværksættelse og gennemførelse af projekter, herunder demonstrationsprojekter, med henblik på indførelse af innovative teknologier og løsninger inden for energieffektivitet og energibesparelse
 d)
 uddannelsesprogrammer og -kurser inden for energieffektivitet med henblik på gennemførelse af målene i denne artikel.
 KAPITEL 6
 Samarbejde på transportområdet
 Artikel 209
 Parterne samarbejder om:
 a)
 at udvide og styrke deres transportsamarbejde for at bidrage til udviklingen af bæredygtige transportsystemer
 b)
 at fokusere på transportsystemers sociale og miljømæssige aspekter
 c)
 at fremme effektiv og sikker transportvirksomhed
 d)
 at styrke de vigtigste transportforbindelser mellem deres territorier.
 Artikel 210
 Det i dette kapitel omhandlede samarbejde skal bl.a. dække følgende områder:
 a)
 udveksling af bedste praksis inden for transportpolitik
 b)
 forbedring af person- og godstransporten, mere flydende transportstrømme ved fjernelse af administrative, tekniske og andre hindringer


text:
med sigte på tættere markedsintegration, forbedring af transportnetværk og opgradering af infrastruktur
 c)
 oplysningsudveksling og fælles aktiviteter på regionalt og internationalt plan og gennemførelse af gældende internationale aftaler og konventioner
 d)
 udveksling af bedste praksis inden for søtransportsikkerhed og bæredygtig udvikling af søtransport.
 Republikken Kasakhstan bringer sine bilaterale luftfartsaftaler med EU-medlemsstaterne i overensstemmelse med EU-lovgivningen.
 Artikel 211
 Der vil blive ført en regelmæssig dialog om emnerne i dette kapitel.
 KAPITEL 7
 Samarbejde på miljøområdet
 Artikel 212
 Parterne udvikler og styrker deres samarbejde på miljøområdet og bidrager derved til bæredygtig udvikling og god regeringsførelse inden for miljøbeskyttelse.
 Der samarbejdes på følgende områder:
 a)
 miljøvurderinger, -overvågning og -kontrol
 b)
 miljøundervisning og -bevidstgørelse ved at styrke adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet
 c)
 lovgivning vedrørende miljøbeskyttelse
 d)
 luftkvalitet
 e)
 affaldshåndtering
 f)
 forvaltning af vandkvalitet, herunder havmiljøet
 g)
 integreret vandressourceforvaltning, herunder fremme af avancerede vandbesparelsesteknologier
 h)
 bevarelse og beskyttelse af biologisk og landskabsmæssig mangfoldighed
 i)
 bæredygtig skovforvaltning
 j)
 forurening fra industrien og industrielle emissioner
 k)
 klassificering og sikker håndtering af kemikalier
 l)
 initiativer fra Den Europæiske Union og Republikken Kasakhstan på området for grøn økonomi og
 m)
 gensidig udveksling af erfaringer vedrørende politikkerne for bæredygtig udvikling af fiskeriet.
 Artikel 213
 Samarbejde om miljøbeskyttelse skal gennemføres efter gensidig aftale mellem parterne bl.a. i følgende form:
 a)
 udveksling af teknologier, videnskabelige og tekniske oplysninger og forskningsaktiviteter vedrørende miljøbeskyttelse
 b)
 udveksling af erfaringer om forbedring af lovgivning og metoder på miljøområdet.
 Artikel 214
 Parterne er særligt opmærksomme på gennemførelsen af og samarbejdet om miljømæssige anliggender inden for rammerne af relevante multilaterale miljøaftaler og er enige om at intensivere samarbejdet på regionalt plan.
 Parterne udveksler erfaringer med at integrere miljøet i andre sektorer, herunder udveksling af bedste praksis, forøgelse af viden og kompetence samt miljøuddannelse og -bevidstgørelse på de i dette kapitel omhandlede områder.
 KAPITEL 8
 Samarbejde på området klimaændringer
 Artikel 215
 Parterne udvikler og styrker deres samarbejde om bekæmpelse af og tilpasning til klimaændringer. Samarbejdet gennemføres på lige vilkår og til gensidig nytte under hensyntagen til parternes interesser samt til den indbyrdes afhængighed mellem de bilaterale og multilaterale forpligtelser på dette område.
 Artikel 216
 Samarbejdet skal fremme foranstaltninger på nationalt og internationalt plan, herunder på følgende områder:
 a)
 modvirkning af klimaændringer
 b)
 tilpasning til klimaændringer
 c)
 markedsbaserede og ikke-markedsbaserede tilgange til håndtering af klimaændringer
 d)
 forskning, udvikling, demonstration, ibrugtagning og udbredelse af nye, sikre og bæredygtige lavemissions- og tilpasningsteknologier
 e)
 udveksling af ekspertise i klimaforhold og støtte til andre sektorer
 f)
 bevidstgørelse og uddannelse.
 Artikel 217
 Parterne udveksler bl.a. oplysninger og ekspertise, iværksætter fælles forskningsaktiviteter og udveksler oplysninger om renere teknologier, gennemfører fælles aktiviteter på regionalt og internationalt plan, bl.a. i forbindelse med multilaterale miljøaftaler, som er gældende for begge parter, såsom FN's rammekonvention om klimaændringer (UNFCCC), og fælles aktiviteter inden for rammerne af de relevante agenturer alt efter behov.
 KAPITEL 9
 Samarbejde på industriområdet
 Artikel 218
 Parterne udvikler og styrker deres samarbejde om industrien, herunder spørgsmål om udvikling af effektive incitamenter og gunstige vilkår for fortsat diversificering


text:
og større konkurrencedygtighed i fremstillingsindustrien.
 Med henblik herpå skal parterne samarbejde, herunder ved udveksling af bedste praksis og erfaringer, inden for følgende områder:
 a)
 produktivitet og effektivitet i anvendelsen af ressourcer
 b)
 offentlige støtteforanstaltninger for industrisektorer på grundlag af WTO-krav og andre gældende bestemmelser hos parterne
 c)
 gennemførelse af industripolitikken i forbindelse med større integration
 d)
 værktøjer til at gennemføre industripolitikken mere effektivt
 e)
 investeringsaktiviteter i fremstillingsindustrien, nedbringelse af energiforbruget og udveksling af erfaringer med gennemførelsen af politikker om arbejdsproduktivitet
 f)
 vilkår for udvikling af nye produktionsteknologier, opbygning af højteknologiindustrier, og viden- og teknologioverførsel og yderligere udvikling af grundlæggende infrastruktur og et gunstigt miljø for innovationsklynger
 g)
 investering og handel i mineindustrien og produktion af råvarer med henblik på fremme af gensidig forståelse og åbenhed, forbedring af erhvervsklimaet og fremme af informationsudveksling og samarbejde om ikke-energirelateret minedrift, navnlig hvad angår metalmalme og industrimineraler
 h)
 kapacitetsudvikling inden for menneskelige ressourcer i fremstillingsindustrien
 i)
 fremme af forretningsinitiativer og industrielt samarbejde mellem virksomheder i Den Europæiske Union og Republikken Kasakhstan.
 Aftalen udelukker ikke mere omfattende industrielt samarbejde mellem parterne, og der kan indgås særskilte aftaler.
 KAPITEL 10
 Samarbejde på området små og mellemstore virksomheder
 Artikel 219
 Parterne udvikler og styrker deres samarbejde om små og mellemstore virksomheder (SMV'er) for at fremme et miljø, der er befordrende for en vellykket udvikling og oprettelse af SMV'er.
 Med henblik herpå samarbejder parterne på følgende områder:
 a)
 udveksling af oplysninger om politikker for udviklingen af SMV'er
 b)
 udveksling af bedste praksis vedrørende tiltag, der styrker iværksætterkultur som en nøglekompetence
 c)
 fremme af bedre kontakt mellem erhvervssammenslutninger i begge parter gennem en tættere dialog
 d)
 udveksling af erfaringer med at støtte SMV'ers kapacitet til at få adgang til internationale markeder
 e)
 udveksling af erfaringer vedrørende forbedring af reguleringens virkninger for SMV'er
 f)
 udveksling af bedste praksis vedrørende SMV'ers adgang til finansiering.
 KAPITEL 11
 Samarbejde på selskabsretsområdet
 Artikel 220
 Parterne erkender vigtigheden af et effektivt regelsæt og en effektiv praksis inden for selskabsret og corporate governance såvel som inden for regnskabs- og revisionsvæsen for en velfungerende markedsøkonomi med et forudsigeligt og gennemsigtigt erhvervsmiljø og understreger vigtigheden af at fremme reguleringsmæssig overensstemmelse på dette område.
 Parterne samarbejder om:
 a)
 udveksling af bedste praksis med hensyn til at sikre rådighedsstillelse af og adgang til oplysninger om opbygningen og repræsentationen af registrerede virksomheder på en gennemsigtig og lettilgængelig måde
 b)
 videreudvikling af en corporate governance-politik i overensstemmelse med internationale standarder og navnlig OECD-standarder
 c)
 fremme af gennemførelse og ensartet anvendelse af internationale regnskabsstandarder (IFRS) i forbindelse med børsnoterede selskabers konsoliderede regnskaber
 d)
 tilnærmelse af regnskabsregler og regnskabsaflæggelse, herunder for SMV'er
 e)
 regulering af og tilsyn med revisor- og bogholdererhvervene
 f)
 internationale revisionsstandarder og den etiske kodeks fra Den Internationale Revisorsammenslutning (IFAC) med henblik på at forbedre revisorernes faglige niveau gennem faglige organisationers, revisionsorganisationers og revisorers overholdelse af standarder og etiske normer.
 KAPITEL 12
 Samarbejde på området bank- og forsikringsvirksomhed samt andre finansielle tjenesteydelser
 Artikel 221
 Parterne er enige om vigtigheden af effektiv lovgivning og praksis og om at samarbejde på området for


text:
finansielle tjenesteydelser med henblik på:
 a)
 at forbedre reguleringen af finansielle tjenesteydelser
 b)
 at sikre effektiv og passende beskyttelse af investorer og forbrugere af finansielle tjenesteydelser
 c)
 at bidrage til det globale finansielle systems stabilitet og integritet
 d)
 at fremme samarbejdet mellem forskellige aktører i det finansielle system, herunder regulerings- og tilsynsmyndigheder
 e)
 at fremme uafhængig og effektiv overvågning.
 Parterne fremmer en tilnærmelse af deres regler til anerkendte internationale standarder for sunde finansielle systemer.
 KAPITEL 13
 Samarbejde på området informationssamfundet
 Artikel 222
 Parterne styrker deres samarbejde om udviklingen af informationssamfundet, som vil komme både borgere og virksomheder til gode i form af almindeligt tilgængelig informations- og kommunikationsteknologi (IKT) og tjenester af bedre kvalitet til overkommelige priser. Samarbejdet skal tilsigte at fremme konkurrence og åbenhed på IKT-markederne samt tilskynde til investeringer i denne sektor.
 Artikel 223
 Samarbejdet skal bl.a. omfatte udveksling af oplysninger og bedste praksis vedrørende gennemførelsen af informationssamfundsinitiativer, navnlig med fokus på:
 a)
 at udvikle en effektiv lovramme for IKT-sektoren
 b)
 at fremme bredbåndsadgang
 c)
 at udvikle interoperable elektroniske tjenester
 d)
 at sikre databeskyttelse og
 e)
 at udvikle roamingtjenester.
 Artikel 224
 Parterne fremmer samarbejdet mellem tilsynsmyndighederne inden for IKT, herunder om elektronisk kommunikation, i Den Europæiske Union og Republikken Kasakhstan.
 KAPITEL 14
 Samarbejde på turismeområdet
 Artikel 225
 Parterne samarbejder på turismeområdet med henblik på at styrke udviklingen af en konkurrence- og bæredygtig turismeindustri, der kan skabe økonomisk vækst, myndiggørelse, beskæftigelse og udvekslinger i turismesektoren.
 Artikel 226
 Samarbejdet skal baseres på følgende principper:
 a)
 respekt for lokalsamfundenes integritet og interesser, særlig i landdistrikter
 b)
 vigtigheden af at bevare den kulturelle og historiske arv og
 c)
 positivt samspil mellem turisme og miljøbevarelse.
 Artikel 227
 I samarbejdet skal der lægges vægt på følgende:
 a)
 udveksling af oplysninger, bedste praksis, erfaringer samt knowhow, herunder vedrørende innovativ teknologi
 b)
 etablering af strategiske partnerskaber, hvor offentlige, private og lokalsamfundsrelaterede interessegrupper er repræsenteret, for at støtte en bæredygtig turismeudvikling
 c)
 fremme og udvikling af turismeprodukter og -markeder, infrastruktur, menneskelige ressourcer og institutionelle strukturer samt indkredsning og fjernelse af hindringer for rejsetjenesteydelser
 d)
 udvikling og gennemførelse af effektive politikker og strategier, herunder de relevante retlige, administrative og finansielle aspekter
 e)
 uddannelse og opbygning af kapacitet i turismesektoren for at forbedre serviceniveauet og
 f)
 udvikling og fremme af turisme, der omfatter den lokale befolkning, og andre typer turisme på en bæredygtig måde.
 KAPITEL 15
 Samarbejde på området landbrug og udvikling af landdistrikter
 Artikel 228
 Parterne samarbejder om at fremme udviklingen af landbrug og landdistrikter, særlig gennem gradvis konvergens af politikker og lovgivning.
 Artikel 229
 Samarbejdet skal bl.a. dække følgende områder:
 a)
 befordring af den gensidige forståelse af politikkerne for udvikling af landbrug og landdistrikter
 b)
 udveksling af bedste praksis vedrørende planlægning, evaluering og gennemførelse af politikker for udvikling af landbrug og landdistrikter
 c)
 deling af viden og bedste praksis vedrørende politikker for udvikling af landdistrikter med henblik på at fremme den sociale og økonomiske velfærd for beboerne i landdistrikterne
 d)
 fremme af landbrugsproduktionens modernisering og bæredygtighed
 e)
 forbedring af landbrugssektorens konkurrenceevne samt markedernes effektivitet og gennemsigtighed
 f)
 udveksling


text:
af erfaringer med geografiske betegnelser for landbrugsprodukter og fødevarer, med kvalitetspolitikker og de hertil knyttede kontrolmekanismer, med sikring af fødevaresikkerhed og med udvikling af fremstillingen af økologiske landbrugsprodukter
 g)
 formidling af viden og fremme af landbrugskonsulenttjenester
 h)
 fremme af samarbejdet om agroindustrielle investeringsprojekter, navnlig i forbindelse med udviklingen af husdyr- og afgrødesektoren
 i)
 udveksling af erfaringer med politikker vedrørende en bæredygtig udvikling af agroindustrien og forarbejdning og distribution af landbrugsprodukter.
 KAPITEL 16
 Samarbejde om beskæftigelse, arbejdsmarkedsrelationer, social- og arbejdsmarkedspolitik samt lige muligheder
 Artikel 230
 Parterne bestræber sig på at udvikle dialogen og samarbejder om at fremme ILO-dagsordenen for ordentligt arbejde, beskæftigelsespolitik, leve- og arbejdsvilkår, sundhed og sikkerhed på arbejdspladsen, social dialog, social beskyttelse, social inklusion og bekæmpelse af forskelsbehandling såvel som rimelig behandling af arbejdstagere, der har lovlig bopæl og arbejde i den anden part.
 Artikel 231
 Parterne forfølger målene i artikel 230, herunder gennem samarbejde og udveksling af praksis på følgende områder:
 a)
 forbedring af livskvaliteten og sikring af et bedre socialt miljø
 b)
 styrkelse af den sociale inklusion og beskyttelse for alle arbejdstagere samt modernisering af de sociale beskyttelsessystemer med hensyn til kvalitet, tilgængelighed og finansiel bæredygtighed
 c)
 fattigdomsbekæmpelse og større social samhørighed og beskyttelse af sårbare personer
 d)
 bekæmpelse af forskelsbehandling i forbindelse med beskæftigelse og sociale anliggender i overensstemmelse med hver parts forpligtelser i henhold til internationale standarder og konventioner
 e)
 fremme af aktive arbejdsmarkedsforanstaltninger og forbedring af arbejdsformidlingens effektivitet
 f)
 indsats for flere og bedre job med ordentlige arbejdsvilkår
 g)
 forbedring af leve- og arbejdsvilkårene og beskyttelsesniveauet for sundhed og sikkerhed på arbejdspladsen
 h)
 fremme af ligestilling mellem kønnene ved at styrke kvinders deltagelse i det sociale og økonomiske liv og sikre lige muligheder mellem mænd og kvinder på beskæftigelses- og uddannelsesområdet, i økonomien og samfundet og i forbindelse med beslutningstagning
 i)
 forbedring af arbejdsretten og bedre beskyttelse af arbejdstagerne
 j)
 styrkelse og fremme af den sociale dialog, herunder forbedring af kapaciteten hos arbejdsmarkedets parter.
 Artikel 232
 Parterne bekræfter deres tilsagn om effektivt at gennemføre de gældende ILO-konventioner.
 Parterne anerkender under hensyntagen til FN's Økonomiske og Sociale Råds ministererklæring fra 2006 om fuld og produktiv beskæftigelse og ordentligt arbejde for alle, at fuld og produktiv beskæftigelse og ordentligt arbejde for alle er en afgørende faktor for bæredygtig udvikling.
 I overensstemmelse med ILO-erklæringen fra 1998 om grundlæggende principper og rettigheder på arbejdet tilskynder parterne alle relevante interessenter, især arbejdsmarkedets parter, til at deltage i deres respektive udarbejdelse af socialpolitikken og i samarbejdet mellem Den Europæiske Union og Republikken Kasakhstan i henhold til denne aftale.
 Parterne tilsigter en styrkelse af samarbejdet om ordentligt arbejde, beskæftigelse og socialpolitiske anliggender i alle relevante fora og organisationer.
 KAPITEL 17
 Samarbejde på sundhedsområdet
 Artikel 233
 Parterne udvikler deres samarbejde på folkesundhedsområdet for at forbedre beskyttelsen af menneskers sundhed og mindske uligheder på sundhedsområdet i overensstemmelse med fælles sundhedsværdier og -principper som en forudsætning for bæredygtig udvikling og økonomisk vækst.
 Artikel 234
 Samarbejdet skal vedrøre forebyggelse og bekæmpelse af overførbare og ikke-overførbare sygdomme, herunder ved udveksling af sundhedsoplysninger, fremme af en tilgang


text:
med sundhed i alle politikker, samarbejde med internationale organisationer, især Verdenssundhedsorganisationen (WHO), og fremme af gennemførelsen af internationale sundhedsaftaler, f.eks. WHO's rammekonventionen fra 2003 om tobakskontrol og de internationale sundhedsregulativer.
 AFSNIT V
 SAMARBEJDE PÅ OMRÅDET FRIHED, SIKKERHED OG RETFÆRDIGHED
 Artikel 235
 Retsstaten og respekt for menneskerettighederne og de grundlæggende frihedsrettigheder
 I forbindelse med samarbejdet i henhold til dette afsnit lægger parterne særlig vægt på fremme af retsstatsprincippet, herunder domstolenes uafhængighed, adgang til klage og domstolsprøvelse, retten til en retfærdig rettergang og respekt for menneskerettighederne og de grundlæggende frihedsrettigheder.
 Parterne samarbejder om at styrke institutionernes funktion, herunder retshåndhævelse, retsforfølgelse, retspleje og forebyggelse og bekæmpelse af korruption.
 Artikel 236
 Retligt samarbejde
 Parterne udbygger samarbejdet på det civil- og handelsretlige område hvad angår forhandling, ratificering og gennemførelse af relevante multilaterale konventioner om civilretligt samarbejde, særlig konventionerne under Haagerkonferencen om International Privatret.
 Parterne styrker samarbejdet i strafferetlige spørgsmål, herunder vedrørende gensidig retlig bistand. Hvis det relevant, og i overensstemmelse med gældende procedurer, kan dette omfatte Republikken Kasakhstans tiltrædelse til og gennemførelse af Europarådets konventioner om straffesager, gennemførelse af de relevante internationale FN-instrumenter og samarbejde med Eurojust.
 Artikel 237
 Beskyttelse af personoplysninger
 Parterne samarbejder med henblik på at sikre et højt beskyttelsesniveau for personoplysninger gennem udveksling af bedste praksis og erfaringer under hensyntagen til europæiske og internationale retlige instrumenter og standarder.
 Hvis det relevant, og i overensstemmelse med gældende procedurer, kan dette omfatte Republikken Kasakhstans tiltrædelse til og gennemførelse af Europarådets konvention om beskyttelse af det enkelte menneske i forbindelse med automatisk databehandling af personoplysninger og tillægsprotokollen dertil.
 Artikel 238
 Samarbejde om migration, asyl og grænseforvaltning
 1. Parterne bekræfter den vigtighed, de tillægger forvaltningen af migrationsstrømme. Samarbejdet tager udgangspunkt i konsultationer mellem parterne og gennemføres i overensstemmelse med deres relevante gældende lovgivning.
 2. Inden for rammerne af samarbejdet om forebyggelse og bekæmpelse af ulovlig migration:
 a)
 accepterer Republikken Kasakhstan at tilbagetage statsborgere, der opholder sig ulovligt på en EU-medlemsstats territorium, efter anmodning fra sidstnævnte og uden unødig forsinkelse, og
 b)
 accepterer hver EU-medlemsstat at tilbagetage statsborgere, der opholder sig ulovligt på Republikken Kasakhstans territorium, efter anmodning fra sidstnævnte og uden unødig forsinkelse.
 3. EU-medlemsstaterne og Republikken Kasakhstan udstyrer med henblik på stk. 2 deres statsborgere med passende identitetsdokumenter uden yderligere formaliteter end dem, der henvises til i denne artikel, og uden unødig forsinkelse. Hvis den person, der skal tilbagetages, ikke er i besiddelse af papirer eller andet bevis for statsborgerskab, træffer de kompetente diplomatiske og konsulære repræsentationer for den pågældende medlemsstat eller Republikken Kasakhstan på anmodning af Republikken Kasakhstan eller den pågældende medlemsstat og uden yderligere formaliteter eller unødig forsinkelse foranstaltninger til at afhøre den pågældende person for at fastslå dennes statsborgerskab.
 4. Parterne er enige om at indlede en omfattende dialog om relevante migrationsspørgsmål i overensstemmelse med den samlede strategi for migration og mobilitet, bl.a. med henblik på at overveje eventuelle forhandlinger om en aftale mellem Den Europæiske Union og Republikken Kasakhstan om EU-medlemsstaternes og Republikken Kasakhstans særlige forpligtelser vedrørende tilbagetagelse, herunder pligten til tilbagetagelse af andre landes statsborgere og statsløse personer, samt med


text:
henblik på at overveje eventuelle sideløbende forhandlinger om en aftale om lempelse af visumreglerne for Den Europæiske Unions og Republikken Kasakhstans statsborgere.
 Artikel 239
 Konsulær beskyttelse
 Republikken Kasakhstan accepterer, at de diplomatiske og konsulære myndigheder fra enhver EU-medlemsstat, der er repræsenteret i Republikken Kasakhstan, yder beskyttelse til enhver statsborger fra en EU-medlemsstat, der ikke har en tilgængelig fast repræsentation i Republikken Kasakhstan, på samme vilkår som til statsborgere fra den pågældende EU-medlemsstat.
 Artikel 240
 Bekæmpelse af hvidvaskning af penge og finansiering af terrorisme
 Parterne samarbejder om at forhindre, at deres finansielle og relevante ikke-finansielle sektorer benyttes til hvidvaskning af indtægter fra kriminelle aktiviteter i almindelighed og narkotikakriminalitet i særdeleshed og til finansiering af terrorisme, i overensstemmelse med internationale standarder for bekæmpelse af hvidvaskning af penge og finansiering af terrorisme, som vedtaget af Den Finansielle Aktionsgruppe (FATF). Dette samarbejde omfatter også inddrivelse, beslaglæggelse, konfiskation og tilbagelevering af aktiver eller midler, som stammer fra kriminelle aktiviteter.
 Samarbejdet skal give mulighed for udveksling af relevante oplysninger inden for rammerne af parternes relevante lovgivninger og internationale forpligtelser.
 Artikel 241
 Ulovlige narkotika
 Parterne samarbejder baseret på en balanceret og integreret tilgang til narkotikaanliggender, især vedrørende ulovlig handel med narkotika, psykotrope stoffer og deres prækursorer. Politikken og indsatsen på dette område skal rettes mod at styrke strukturerne til bekæmpelse af udbuddet af og efterspørgslen på ulovlige narkotika, psykotrope stoffer og deres prækursorer gennem forbedret koordinering og styrket samarbejde mellem de kompetente myndigheder med henblik på at nedbringe handelen med, udbuddet af og efterspørgslen på ulovlige narkotika, forbedring af forebyggende foranstaltninger, behandling og rehabilitering og under behørigt hensyn til menneskerettighederne.
 Samarbejdet har også til formål at mindske narkotikarelaterede skader, at gribe ind over for produktionen og brugen af syntetiske stoffer og at opnå en mere effektiv forebyggelse af omdirigeringen af prækursorer, som anvendes til ulovlig produktion af narkotika og psykotrope stoffer.
 Parterne træffer aftale om samarbejdsmetoderne for at realisere disse mål. Indsatsen baseres på i fællesskab vedtagne principper i overensstemmelse med de relevante internationale konventioner og instrumenter og handlingsplanen mellem Den Europæiske Union og Centralasien om narkotika.
 Artikel 242
 Bekæmpelse af organiseret og tværnational kriminalitet og korruption
 Parterne samarbejder med henblik på at forebygge og bekæmpe alle former for organiseret, økonomisk, finansiel og tværnational kriminalitet, herunder menneskesmugling og menneskehandel, narkotikahandel, våbenhandel, underslæb, svig, eftergørelse, forfalskning af dokumenter samt korruption i den offentlige og den private sektor, under fuld overholdelse af deres eksisterende internationale forpligtelser på dette område.
 Parterne skal forbedre det bilaterale, regionale og internationale samarbejde mellem de retshåndhævende myndigheder, herunder gennem udveksling af bedste praksis og eventuelt samarbejde med agenturer i Den Europæiske Union.
 Parterne forpligter sig til at gennemføre de relevante internationale standarder effektivt, særlig de standarder, der er fastlagt i FN-konventionen om bekæmpelse af grænseoverskridende organiseret kriminalitet fra 2000 og de tre protokoller hertil samt FN-konventionen mod korruption fra 2003. Hvis det er relevant, og i overensstemmelse med gældende procedurer, kan samarbejdet omfatte Republikken Kasakhstans tiltrædelse til og gennemførelse af Europarådets relevante instrumenter om forebyggelse og bekæmpelse af korruption.
 Artikel 243
 Bekæmpelse af cyberkriminalitet


text:
Parterne styrker samarbejdet, herunder gennem udveksling af bedste praksis, med henblik på at forebygge og bekæmpe kriminelle handlinger, som begås under anvendelse af elektroniske kommunikationsnet og informationssystemer eller er rettet mod sådanne net og systemer.
 AFSNIT VI
 ANDRE SAMARBEJDSPOLITIKKER
 KAPITEL 1
 Samarbejde om uddannelse
 Artikel 244
 Parterne samarbejder inden for uddannelse med henblik på at fremme moderniseringen af uddannelsessystemerne i Republikken Kasakhstan og konvergensen med Den Europæiske Unions politikker og praksis. Parterne samarbejder om at fremme livslang læring og tilskynde til samarbejde og gennemsigtighed på alle uddannelsesniveauer. Parterne lægger endvidere vægt på foranstaltninger, der har til formål at fremme interinstitutionelt samarbejde, tilskynde til mobilitet for studerende, akademisk og administrativt personale, forskere og unge mennesker og tilskynde til udveksling af oplysninger og erfaringer.
 Parterne fremmer en ensartet koordinering af aktiviteterne i uddannelsessystemet i overensstemmelse med europæiske og internationale standarder og bedste praksis.
 KAPITEL 2
 Samarbejde på kulturområdet
 Artikel 245
 Parterne fremmer kultursamarbejde, som respekterer deres kulturelle mangfoldighed, for at øge den gensidige forståelse af og viden om deres respektive kulturer.
 Parterne bestræber sig på at træffe passende foranstaltninger for at anspore til større kulturel udveksling og tilskynder til fælles tiltag inden for forskellige kulturelle sfærer.
 Parterne gennemfører konsultationer og udvikler et gensidigt fordelagtigt samarbejde inden for rammerne af multilaterale internationale aftaler og internationale organisationer, såsom De Forenede Nationers Organisation for Uddannelse, Videnskab og Kultur (UNESCO). Parterne udveksler endvidere synspunkter om kulturel mangfoldighed for bl.a. at fremme principperne i UNESCO's konvention fra 2005 om beskyttelse og fremme af de kulturelle udtryksformers mangfoldighed og gennemfører projekter i henhold til det internationale tiår for tilnærmelse af kulturer 2013-2022, proklameret ved FN's Generalforsamling.
 Parterne fremmer fælles aktiviteter, programmer og planer samt udveksling af bedste praksis inden for uddannelse og kapacitetsopbygning for kunstnere, kulturarbejdere og kulturorganisationer.
 KAPITEL 3
 Samarbejde om forskning og innovation
 Artikel 246
 Parterne fremmer samarbejde:
 a)
 på alle områder inden for civil forskning og videnskabelig og teknologisk udvikling til gensidig nytte og under forudsætning af passende og effektiv beskyttelse af intellektuelle ejendomsrettigheder og
 b)
 om understøttelse af udviklingen af innovation.
 Artikel 247
 Samarbejdet skal omfatte:
 a)
 politikrelateret dialog og udveksling af videnskabelige og teknologiske oplysninger
 b)
 udveksling af oplysninger og bedste praksis vedrørende innovation og kommercialiseringen af forskning og udvikling, herunder instrumenter til støtte for teknologibaserede nyetablerede virksomheder, klyngedannelse og adgang til finansiering
 c)
 lettelse af passende adgang til parternes respektive forsknings- og innovationsprogrammer
 d)
 forøgelse af forskningskapaciteten i Republikken Kasakhstans forskningsenheder og lettelse af deres deltagelse i Den Europæiske Unions rammeprogram for forskning og innovation og i andre potentielle initiativer, der finansieres af Den Europæiske Union
 e)
 udvikling og fremme af fælles projekter for forskning og innovation
 f)
 fremme af kommercialiseringen af resultater fra fælles forsknings- og innovationsprojekter
 g)
 lettelse af nye teknologiers adgang til parternes hjemmemarkeder
 h)
 uddannelsesaktiviteter og mobilitetsprogrammer for videnskabsfolk, forskere og andet personale, der beskæftiger sig med forsknings- og innovationsaktiviteter i begge parter
 i)
 lettelse, inden for rammerne af den gældende lovgivning, af den frie bevægelighed for forskningspersonale, der deltager i de af denne aftale omfattede aktiviteter, og


text:
af grænseoverskridende transport af varer, der skal anvendes i forbindelse med disse aktiviteter
 j)
 andre former for samarbejde om forskning og innovation, herunder med en regional tilgang og gennem regionale initiativer, på grundlag af gensidig aftale.
 Artikel 248
 Ved gennemførelsen af de i artikel 247 omhandlede samarbejdsaktiviteter bør der søges skabt synergi med regionale og andre aktiviteter, der gennemføres inden for de bredere rammer af det finansielle samarbejde mellem Den Europæiske Union og Republikken Kasakhstan som fastsat i artikel 261 og 262.
 KAPITEL 4
 Samarbejde på det audiovisuelle område og medieområdet
 Artikel 249
 Parterne fremmer samarbejde inden for medierne og det audiovisuelle område, herunder gennem udveksling af oplysninger og uddannelse af journalister og andre branchefolk inden for medier, film og det audiovisuelle område.
 Artikel 250
 Parterne udveksler oplysninger og bedste praksis for fremme af mediernes uafhængighed og professionalisme på grundlag af de standarder, der er fastsat i de gældende internationale konventioner, herunder UNESCO's og Europarådets standarder, når det er relevant.
 KAPITEL 5
 Samarbejde i civilsamfundet
 Artikel 251
 Parterne fortsætter og styrker deres dialog i form af møder og konsultationer og samarbejder om civilsamfundets rolle med følgende mål:
 a)
 at styrke kontakter og udveksle oplysninger og erfaringer mellem alle sektorer af civilsamfundet i Den Europæiske Union og Republikken Kasakhstan; at give repræsentanter for civilsamfundet i en part mulighed for at gøre sig bekendt med hørings- og dialogprocessen med offentlige institutioner og arbejdsmarkedets parter i den anden part, navnlig med henblik på yderligere inddragelse af civilsamfundet i den offentlige politikudformning
 b)
 at sikre civilsamfundets inddragelse i forbindelserne mellem Den Europæiske Union og Republikken Kasakhstan, særlig i forbindelse med gennemførelsen af denne aftale
 c)
 at tilskynde til større kapacitetsopbygning, uafhængighed og åbenhed i civilsamfundet og at støtte dets rolle i parternes økonomiske, sociale og politiske udvikling.
 Parterne støtter udviklingen af forbindelser mellem ikke-statslige organisationer fra Den Europæiske Union og Republikken Kasakhstan.
 Parterne yder støtte til de respektive institutioner og ikke-statslige organisationer, som gennemfører aktiviteter på menneskerettighedsområdet. Parterne udveksler alle relevante oplysninger om samarbejdsprogrammer, formelt og regelmæssigt, mindst én gang om året.
 KAPITEL 6
 Samarbejde på området sport og fysisk aktivitet
 Artikel 252
 Parterne fremmer samarbejde om sport og fysisk aktivitet ud fra et ønske om at bidrage til udviklingen af en sund livsstil i alle aldersgrupper, fremme sportens sociale funktion og uddannelsesmæssige værdier og bekæmpe truslerne mod sport som f.eks. doping, racisme og vold. I samarbejdet skal navnlig indgå udveksling af oplysninger og bedste praksis.
 KAPITEL 7
 Samarbejde på civilbeskyttelsesområdet
 Artikel 253
 Parterne erkender behovet for at håndtere risikoen for både indenlandske og globale naturkatastrofer eller menneskeskabte katastrofer.
 For at gøre deres samfund og infrastruktur mere modstandsdygtige bekræfter parterne deres hensigt om at forbedre forebyggelses-, afhjælpnings-, beredskabs- og indsatsforanstaltninger for naturkatastrofer og menneskeskabte katastrofer og at samarbejde i relevant omfang på bilateralt og multilateralt politisk niveau for at forbedre resultaterne af risikostyring i forbindelse med globale katastrofer.
 Med forbehold af tilgængeligheden af tilstrækkelige midler skal samarbejdet støtte:
 a)
 samspillet mellem kompetente organer, andre organisationer og enkeltpersoner, der udfører aktiviteter på civilbeskyttelsesområdet
 b)
 koordinering


text:
af gensidig bistand, hvis der anmodes herom, i tilfælde af katastrofer
 c)
 udveksling af erfaringer med bevidstgørelse af befolkningen om katastrofeberedskab
 d)
 uddannelse, omskoling, opgradering af kvalifikationer og specialiseret uddannelse inden for civilbeskyttelse og i anvendelsen af systemer for tidlig varsling.
 KAPITEL 8
 Samarbejde om aktiviteter i det ydre rum
 Artikel 254
 Parterne fremmer, hvor det er relevant, langsigtet samarbejde inden for forskning og udvikling vedrørende civil rumfart. Parterne lægger særlig vægt på initiativer, der kan kombinere deres respektive rumfartsaktiviteter.
 Artikel 255
 Parterne kan samarbejde på områderne satellitnavigation, jordobservation, rumforskning og andre områder i overensstemmelse med parternes interesser.
 KAPITEL 9
 Samarbejde på forbrugerbeskyttelsesområdet
 Artikel 256
 Parterne samarbejder for at sikre et højt forbrugerbeskyttelsesniveau og gøre deres forbrugerbeskyttelsesordninger indbyrdes forenelige.
 Samarbejdet kan eventuelt omfatte:
 a)
 udveksling af bedste praksis inden for forbrugerpolitik, herunder produktkvalitet og sikkerhedskrav, og tilrettelæggelse af en ordning for markedsovervågning og en ordning for udveksling af oplysninger
 b)
 fremme af udvekslingen af erfaringer med forbrugerbeskyttelsessystemer, herunder forbrugerlovgivning og håndhævelsen heraf, forbrugerproduktsikkerhed, forbrugerbevidstgørelse samt styrkelse af forbrugernes handlemuligheder og klageadgang
 c)
 udbud af uddannelsestiltag for embedsmænd i den offentlige forvaltning og andre repræsentanter for forbrugernes interesser
 d)
 fremme af udviklingen af uafhængige forbrugerorganisationer og kontakter mellem forbrugerrepræsentanter.
 KAPITEL 10
 Regionalt samarbejde
 Artikel 257
 Parterne fremmer gensidig forståelse og bilateralt samarbejde inden for regionalpolitik med det formål at forbedre levevilkårene og øge inddragelsen af alle regioner i parternes sociale og økonomiske udvikling.
 Artikel 258
 Parterne støtter og styrker inddragelsen af lokale og regionale myndigheder i det regionale samarbejde i overensstemmelse med eksisterende internationale aftaler og arrangementer med henblik på at udvikle kapacitetsopbygningstiltag og styrke de regionale økonomiske netværk og virksomhedsnet.
 Artikel 259
 Parterne styrker og tilskynder til udvikling af de dele af de af denne aftale omfattede områder, der vedrører regionalt samarbejde, bl.a. inden for transport, energi, kommunikationsnet, kultur, uddannelse, forskning, turisme, vandressourcer og miljøet, civilbeskyttelse og andre områder, som har betydning for det regionale samarbejde.
 KAPITEL 11
 Samarbejde på området offentlig forvaltning
 Artikel 260
 1. Parterne fremmer udvekslingen af erfaringer og viden vedrørende gennemførelsen af international bedste praksis inden for offentlige og private tjenesteydelser og vedrørende kapacitetsopbygning for det offentlige og offentligt ansatte og deres faglige udvikling og uddannelse.
 2. Parterne fremmer dialog om foranstaltninger med sigte på at forbedre kvaliteten af de offentlige tjenesteydelser og om den fælles indsats for at fremme et multilateralt samarbejde inden for rammerne af den regionale platform for offentlig forvaltning i Republikken Kasakhstan.
 3. I forbindelse med de i stk. 2 omhandlede rammer samarbejder parterne bl.a. ved at lette:
 a)
 udveksling af eksperter
 b)
 tilrettelæggelse af seminarer og
 c)
 tilrettelæggelse af uddannelsesaktiviteter.
 AFSNIT VII
 FINANSIELT OG TEKNISK SAMARBEJDE
 Artikel 261
 Parterne fortsætter og intensiverer det nuværende finansielle og tekniske samarbejde på grundlag af et omfattende partnerskab og principperne om fælles interesse, gensidighed, gennemsigtighed, forudsigelighed og gensidig beskyttelse af parternes interesser.
 For at nå målene i denne aftale kan Republikken Kasakhstan modtage finansiel bistand fra Den Europæiske Union i form af gavebistand og lån, eventuelt i samarbejde med Den Europæiske Investeringsbank og andre internationale


text:
finansielle institutioner.
 Finansiel bistand kan ydes i overensstemmelse med de relevante regler, der gælder for Den Europæiske Unions flerårige finansielle ramme (27), navnlig i form af udveksling af eksperter, gennemførelse af forskning, etablering af fora, konferencer, seminarer og uddannelseskurser, tilskud til støtte for udviklings- og gennemførelsesprogrammer og -projekter. Finansforordningen (28) og gennemførelsesbestemmelserne hertil (29) finder anvendelse på finansiering fra Den Europæiske Union.
 Finansiel bistand baseres på årlige handlingsprogrammer, der fastlægges af Den Europæiske Union efter konsultationer med Republikken Kasakhstan.
 Den Europæiske Union og Republikken Kasakhstan kan samfinansiere programmer og projekter. Parterne koordinerer programmer og projekter om finansielt og teknisk samarbejde og udveksler oplysninger om alle støttekilder.
 Bistandseffektivitet, som fastsat i OECD's Pariserklæring om bistandseffektivitet, Den Europæiske Unions grundstrategi »Backbone Strategy on Reforming Technical Cooperation«, beretningerne fra Den Europæiske Revisionsret og erfaringerne fra Den Europæiske Unions gennemførte og igangværende samarbejdsprogrammer i Republikken Kasakhstan, udgør grundlaget for, hvordan Den Europæiske Union yder støtte til Republikken Kasakhstan.
 Artikel 262
 Parterne gennemfører finansiel og teknisk bistand efter principperne om forsvarlig finansiel forvaltning og samarbejder om at beskytte Den Europæiske Unions og Republikken Kasakhstans finansielle interesser. Parterne træffer effektive foranstaltninger med henblik på at forebygge og bekæmpe uregelmæssigheder (30), svig, korruption og anden ulovlig virksomhed til skade for Den Europæiske Unions og Republikken Kasakhstans budget gennem gensidig retshjælp og anden hjælp på de områder, der er omfattet af denne aftale.
 Andre aftaler eller finansieringsinstrumenter, som parterne måtte indgå under gennemførelsen af denne aftale, skal indeholde specifikke klausuler om finansielt samarbejde, som omfatter inspektion og kontrol på stedet.
 Artikel 263
 For at opnå en optimal udnyttelse af de disponible ressourcer forpligter parterne sig til at sikre, at Den Europæiske Unions bidrag bevilges i tæt samordning med bidrag fra andre kilder, tredjelande og internationale finansielle institutioner.
 Artikel 264
 Forebyggelse
 Parterne kontrollerer regelmæssigt, at operationer, der finansieres af midler fra Den Europæiske Union og medfinansieres af midler fra Republikken Kasakhstan, er blevet korrekt gennemført, og træffer alle passende foranstaltninger til at forebygge uregelmæssigheder, svig, korruption og al anden ulovlig virksomhed til skade for Den Europæiske Unions midler og Republikken Kasakhstans medfinansieringsmidler. Parterne underretter hinanden om alle forebyggende foranstaltninger, der træffes.
 Artikel 265
 Kommunikation
 Parterne underretter hinanden, idet navnlig Det Europæiske Kontor for Bekæmpelse af Svig og de kompetente myndigheder i Republikken Kasakhstan underrettes, om mistanke om eller bevis for svig, korruption eller andre uregelmæssigheder i forbindelse med anvendelsen af midlerne fra Den Europæiske Union og medfinansieringsmidlerne fra Republikken Kasakhstan.
 Parterne underretter hinanden om foranstaltninger, der træffes i forbindelse med denne artikel.
 Artikel 266
 Inspektion på stedet
 Inspektion på stedet med hensyn til finansiel bistand fra Den Europæiske Union planlægges og udføres af Det Europæiske Kontor for Bekæmpelse af Svig i tæt samarbejde med de kompetente myndigheder i Republikken Kasakhstan i overensstemmelse med lovgivningen i Republikken Kasakhstan.
 Inden for rammerne af denne aftale har Det Europæiske Kontor for Bekæmpelse af Svig beføjelse til at foretage inspektion på stedet med henblik på beskyttelse af Den Europæiske Unions finansielle interesser i overensstemmelse med Rådets forordning (Euratom, EF) nr. 2185/96 (31) og


text:
Europa-Parlamentets og Rådets forordning (EU, Euratom) nr. 883/2013 (32).
 Artikel 267
 Efterforskning og retsforfølgning
 De kompetente organer i Republikken Kasakhstan efterforsker og undersøger i overensstemmelse med lovene i Republikken Kasakhstan formodede eller faktiske tilfælde af svig, korruption og anden ulovlig virksomhed til skade for Den Europæiske Unions midler og Republikken Kasakhstans medfinansieringsmidler. Det Europæiske Kontor for Bekæmpelse af Svig kan i givet fald og efter formel anmodning bistå de kompetente myndigheder i Republikken Kasakhstan med løsningen af denne opgave.
 AFSNIT VIII
 INSTITUTIONELLE RAMMER
 Artikel 268
 Samarbejdsrådet
 1. Der nedsættes et samarbejdsråd. Det overvåger og gennemgår regelmæssigt gennemførelsen af denne aftale. Det træder sammen én gang om året på ministerplan. Det undersøger alle større spørgsmål, der opstår inden for rammerne af denne aftale, og andre bilaterale eller internationale spørgsmål af fælles interesse for virkeliggørelsen af denne aftales mål.
 2. Med henblik på opfyldelsen af målene i denne aftale træffer Samarbejdsrådet inden for aftalens rammer afgørelser i de heri anførte tilfælde. Afgørelserne er bindende for parterne, som skal træffe de relevante foranstaltninger til at gennemføre afgørelserne. Samarbejdsrådet kan også fremsætte henstillinger. Det vedtager sine afgørelser og henstillinger efter fælles overenskomst mellem parterne, efter at disse har gennemført deres respektive interne procedurer.
 3. Samarbejdsrådet har beføjelse til at ajourføre eller ændre bilagene til denne aftale baseret på konsensus mellem parterne, uden at dette berører eventuelle specifikke bestemmelser i afsnit III (Handel og erhverv).
 4. Samarbejdsrådet kan delegere enhver af sine beføjelser til Samarbejdsudvalget, herunder beføjelsen til at træffe bindende afgørelser.
 5. Samarbejdsrådet består af repræsentanter for parterne.
 6. Formandskabet for Samarbejdsrådet varetages på skift af en repræsentant for Den Europæiske Union og af en repræsentant for Republikken Kasakhstan.
 7. Samarbejdsrådet fastsætter selv sin forretningsorden.
 8. Parterne kan hver især indbringe en tvist om gennemførelsen eller fortolkningen af denne aftale for Samarbejdsrådet i overensstemmelse med artikel 278.
 Artikel 269
 Samarbejdsudvalg og specialiserede underudvalg
 1. Der nedsættes et samarbejdsudvalg. Det bistår Samarbejdsrådet i udøvelsen af dettes hverv.
 2. Samarbejdsudvalget består af repræsentanter for parterne, i princippet på højt embedsmandsplan.
 3. Formandskabet for Samarbejdsudvalget varetages på skift af en repræsentant for Den Europæiske Union og af en repræsentant for Republikken Kasakhstan.
 4. Samarbejdsudvalget træffer afgørelser i de tilfælde, der er fastsat i denne aftale, og på områder, hvor Samarbejdsrådet har delegeret det beføjelser. Disse afgørelser er bindende for parterne, som skal træffe de relevante foranstaltninger til at gennemføre afgørelserne. Samarbejdsudvalget træffer sine afgørelser efter fælles aftale mellem parterne, efter at disse har gennemført deres respektive interne procedurer. Dets ansvarsområder omfatter forberedelse af Samarbejdsrådets møder.
 5. Samarbejdsudvalget kan mødes i en særlig sammensætning for at drøfte relevante spørgsmål i forbindelse med afsnit III (Handel og erhverv).
 6. Samarbejdsrådet kan beslutte at nedsætte specialiserede underudvalg eller andre organer til at bistå det i varetagelsen af dets opgaver, og det fastlægger sådanne udvalgs eller organers sammensætning og funktionsmåde.
 7. Samarbejdsrådet fastsætter i sin forretningsorden Samarbejdsudvalgets samt de af Samarbejdsudvalget nedsatte underudvalgs eller organers opgaver og virkemåde.
 Artikel 270
 Parlamentarisk samarbejdsudvalg
 1. Der nedsættes et parlamentarisk samarbejdsudvalg. Det skal bestå


text:
af medlemmer af Europa-Parlamentet på den ene side og af medlemmer af Republikken Kasakhstans parlament på den anden side og skal være et forum for dem med henblik på møder og udveksling af synspunkter. Det træder sammen med mellemrum, som det selv fastsætter.
 2. Aktiviteterne i Det Parlamentariske Samarbejdsudvalg skal sigte mod at udvikle gensidigt fordelagtigt og effektivt parlamentarisk samarbejde mellem Europa-Parlamentet og Republikken Kasakhstans parlament.
 3. Det Parlamentariske Samarbejdsudvalg fastsætter selv sin forretningsorden.
 4. Formandskabet i Det Parlamentariske Samarbejdsudvalg varetages på skift af en repræsentant for Europa-Parlamentet og en repræsentant for Republikken Kasakhstans parlament i overensstemmelse med dets forretningsorden.
 5. Det Parlamentariske Samarbejdsudvalg kan anmode Samarbejdsudvalget om oplysninger vedrørende denne aftales gennemførelse; Samarbejdsrådet skal forelægge udvalget de ønskede oplysninger.
 6. Det Parlamentariske Samarbejdsudvalg underrettes om Samarbejdsrådets afgørelser og henstillinger.
 7. Det Parlamentariske Samarbejdsudvalg kan rette henstillinger til Samarbejdsrådet.
 AFSNIT IX
 ALMINDELIGE OG AFSLUTTENDE BESTEMMELSER
 Artikel 271
 Adgang til domstole og administrative organer
 Parterne forpligter sig hver især til inden for denne aftales anvendelsesområde at sikre, at fysiske og juridiske personer fra den anden part uden forskelsbehandling og på samme vilkår som deres egne fysiske og juridiske personer gives adgang til deres kompetente domstole og administrative organer, for at de kan forsvare deres individuelle rettigheder og ejendomsrettigheder.
 Artikel 272
 Uddelegering af beføjelser
 Medmindre andet er fastsat i denne aftale, skal hver part sikre, at en person, der har fået delegeret regulatorisk, administrativ eller anden statslig myndighed af en part på et hvilket som helst forvaltningsniveau, såsom beføjelsen til at udstede import- eller eksportlicenser eller licenser til andre økonomiske aktiviteter, at godkende handelstransaktioner eller indføre kvoter, gebyrer eller andre afgifter, handler i udøvelsen af denne myndighed i overensstemmelse med partens forpligtelser som fastsat i henhold til denne aftale.
 Artikel 273
 Restriktioner i tilfælde af betalingsbalanceproblemer og udefra kommende finansielle vanskeligheder
 1. Hvis en part oplever alvorlige betalingsbalancevanskeligheder eller udefra kommende finansielle vanskeligheder, eller der er risiko herfor, kan den indføre eller opretholde beskyttelsesforanstaltninger eller restriktive foranstaltninger, der påvirker kapitalbevægelser, betalinger eller overførsler.
 2. De i stk. 1 omhandlede foranstaltninger:
 a)
 må ikke behandle en part mindre gunstigt end en ikke-part i tilsvarende situationer
 b)
 skal være i overensstemmelse med overenskomsten om Den Internationale Valutafond, hvis det er relevant
 c)
 skal undgå at forårsage unødvendig skade på den anden parts handelsmæssige, økonomiske og finansielle interesser
 d)
 skal være midlertidige og afskaffes gradvist, efterhånden som den i stk. 1 angivne situation forbedres.
 3. Hvad angår handel med varer kan en part indføre eller opretholde restriktive foranstaltninger for at sikre sin betalingsbalancesituation eller eksterne finansielle situation. Sådanne foranstaltninger skal være i overensstemmelse med GATT 1994 og forståelsen vedrørende betalingsbalancebestemmelserne i GATT 1994.
 4. Hvad angår handel med tjenesteydelser kan en part indføre eller opretholde restriktive foranstaltninger for at sikre sin betalingsbalancesituation eller eksterne finansielle situation. Sådanne foranstaltninger skal være i overensstemmelse med GATS.
 5. Hvis en part opretholder eller indfører restriktive foranstaltninger som omhandlet i stk. 1 og 2, skal den straks meddele dem til den anden part og så snart som muligt forelægge


text:
en tidsplan for deres afskaffelse.
 6. Hvis der indføres eller opretholdes restriktioner i henhold til denne artikel, skal der straks afholdes konsultationer i Samarbejdsudvalget, forudsat at sådanne konsultationer ikke finder sted på anden vis uden for denne aftales anvendelsesområde.
 7. Ved konsultationerne skal den betalingsbalancevanskelighed eller eksterne finansielle vanskelighed, der førte til de respektive foranstaltninger, vurderes under hensyntagen til bl.a.:
 a)
 vanskelighedernes art og kompleksitet
 b)
 det eksterne økonomiske og handelsmæssige miljø eller
 c)
 alternative afhjælpende foranstaltninger, der kan tages i anvendelse.
 8. Ved konsultationerne undersøges de restriktive foranstaltningers forenelighed med stk. 1 og 2.
 9. I sådanne konsultationer skal alle oplysninger i statistiske og andre faktiske forhold, der fremlægges af IMF vedrørende udenlandsk valuta, monetære reserver og betalingsbalancen, accepteres af parterne, og konklusioner skal baseres på IMF's vurdering af den pågældende parts betalingsbalancesituation og eksterne finansielle situation.
 Artikel 274
 Foranstaltninger vedrørende væsentlige sikkerhedsinteresser
 Intet i denne aftale må fortolkes således:
 a)
 at det af en part kræves, at den skal give oplysninger, hvis videregivelse den betragter som stridende mod sine vitale sikkerhedsinteresser,
 b)
 at en part afskæres fra at træffe foranstaltninger, som den anser for nødvendige af hensyn til beskyttelsen af sine væsentlige sikkerhedsmæssige interesser, som:
 i)
 har tilknytning til produktion af eller handel med våben, ammunition eller krigsmateriel
 ii)
 vedrører økonomiske aktiviteter, der udøves direkte eller indirekte med henblik på at forsyne et militært anlæg
 iii)
 vedrører fissions- og fusionsmaterialer eller materialer, af hvilke disse udvindes
 iv)
 vedrører offentlige indkøb, der er nødvendige for den nationale sikkerhed eller i forsvarsøjemed, eller
 v)
 foretages i krigstid eller anden krisetilstand i internationale forbindelser eller
 c)
 at en part forhindres i at handle for at efterkomme forpligtelser, den har påtaget sig med henblik på at opretholde international fred og sikkerhed.
 Artikel 275
 Ikke-forskelsbehandling
 1. Inden for de områder, denne aftale omfatter, og med forbehold af særlige bestemmelser heri:
 a)
 må de ordninger, der anvendes af Republikken Kasakhstan over for Den Europæiske Union og dennes medlemsstater, ikke føre til nogen form for forskelsbehandling mellem Den Europæiske Unions medlemsstater eller deres fysiske eller juridiske personer
 b)
 må de ordninger, der anvendes af Den Europæiske Union eller dennes medlemsstater over for Republikken Kasakhstan, ikke føre til nogen form for forskelsbehandling mellem fysiske eller juridiske personer fra Republikken Kasakhstan.
 2. Stk. 1 berører ikke parternes ret til at anvende de relevante bestemmelser i deres skattelovgivning på skattepligtige, som ikke befinder sig i samme situation med hensyn til bopæl.
 Artikel 276
 Beskatning
 1. Denne aftale finder kun anvendelse på skattemæssige foranstaltninger, hvis en sådan anvendelse er nødvendig for, at bestemmelserne i denne aftale kan få virkning.
 2. Intet i denne aftale må fortolkes således, at det er til hinder for indførelse eller håndhævelse af foranstaltninger til bekæmpelse af skattesvig og -unddragelse på grundlag af bestemmelser om skat i aftaler om afskaffelse af dobbeltbeskatning, andre beskatningsaftaler eller intern skattelovgivning.
 Artikel 277
 Opfyldelse af forpligtelser
 1. Parterne træffer de fornødne foranstaltninger til opfyldelse af deres forpligtelser i henhold til denne aftale. De sørger for, at de i aftalen


text:
opstillede mål nås.
 2. Parterne konsulterer på anmodning af en af dem straks hinanden gennem passende kanaler med henblik på drøftelse af ethvert spørgsmål vedrørende fortolkningen eller gennemførelsen af denne aftale og andre relevante aspekter af forbindelserne mellem dem.
 3. Parterne kan hver især indbringe en tvist om fortolkningen eller gennemførelsen af denne aftale for Samarbejdsrådet i overensstemmelse med artikel 278.
 4. Samarbejdsrådet kan bilægge en tvist i overensstemmelse med artikel 278 og ved en bindende afgørelse.
 Artikel 278
 Tvistbilæggelse
 1. Hvis der opstår uenighed mellem parterne om fortolkningen eller gennemførelsen af denne aftale, indbringer en af parterne en formel anmodning om, at der findes en løsning på problemet, for den anden part og for Samarbejdsrådet. Uanset denne regel gælder for tvister vedrørende fortolkningen eller gennemførelsen af afsnit III (Handel og erhverv) udelukkende afsnit III (Handel og erhverv), kapitel 14 (Tvistbilæggelse).
 2. Parterne tilstræber at løse problemet ved loyalt at føre konsultationer i Samarbejdsrådet, jf. artikel 268, med henblik på hurtigst muligt at nå frem til en løsning, der er tilfredsstillende for begge parter. Konsultationer vedrørende en tvist kan også foregå på et møde i Samarbejdsudvalget eller ethvert andet relevant underudvalg eller organ, som er oprettet på grundlag af artikel 269, efter aftale mellem parterne eller på anmodning af en af parterne. Drøftelserne kan også foregå skriftligt.
 3. Parterne giver Samarbejdsrådet, Samarbejdsudvalget og ethvert andet relevant underudvalg eller organ alle de oplysninger, der er nødvendige for en grundig undersøgelse af situationen.
 4. En tvist anses for løst, når Samarbejdsrådet har truffet en bindende afgørelse for at løse problemet, jf. artikel 277, eller når det har erklæret tvisten for afsluttet.
 5. Alle oplysninger, der afgives under konsultationerne, behandles fortroligt.
 Artikel 279
 Passende foranstaltninger i tilfælde af manglende opfyldelse af forpligtelser
 1. Hvis det pågældende spørgsmål ikke er løst senest tre måneder efter den formelle anmodning om tvistbilæggelse i henhold til artikel 278, og hvis den klagende part er af den opfattelse, at den anden part ikke har opfyldt en forpligtelse i henhold til denne aftale, kan parten træffe passende foranstaltninger, undtagen i tilfælde af tvister vedrørende fortolkningen eller gennemførelsen af afsnit III (Handel og erhverv).
 2. Uanset stk. 1 kan hver af parterne straks træffe passende foranstaltninger i henseende til denne aftale i overensstemmelse med folkeretten i tilfælde af:
 a)
 opsigelse af denne aftale uden hjemmel i folkerettens almindelige bestemmelser, jf. artikel 60, stk. 3, i Wienerkonventionen om traktatretten af 1969 eller
 b)
 den anden parts overtrædelse af et væsentligt element i aftalen, jf. denne aftales artikel 1 og 11.
 I sådanne tilfælde meddeles den passende foranstaltning øjeblikkeligt den anden part. På foranledning af den anden part afholdes der konsultationer i en periode på højst 20 dage. Efter udløbet af denne periode finder foranstaltningen anvendelse.
 3. Der skal fortrinsvis træffes passende foranstaltninger, som griber mindst muligt ind i denne aftales virkemåde, og som står i forhold til overtrædelsens art og grovhed. Disse foranstaltninger meddeles straks Samarbejdsrådet og gøres til genstand for øjeblikkelige konsultationer, hvor hver part har ret til at bringe